text:
ዕዮ ፈላምነት ምስ ኣምላኽ ንዘሎና ርክብ የደልድሎ
“ንኣምላኽና ብመዝሙር ምውዳስ ሰናይ እዩ።”—መዝ. 147:1።
1, 2. (ሀ) ብዛዕባ እንፈትዎ ሰብ ምሕሳብን ምዝራብን፡ እንታይ ውጽኢት እዩ ዘለዎ፧ (ኣብዛ ገጽ እዚኣ ዘላ ስእሊ ርአ።) (ለ) እንታይ ሕቶታት ኢና ኽንምርምር፧
ብዛዕባ እንፈትዎ ሰብ ንሓስብን ንዛረብን እንተ ዄንና፡ ምስቲ ሰብ ዘሎና ርክብ ይድልድል እዩ። ብዛዕባ እቲ ምስ የሆዋ ኣምላኽ ዘሎና ርክብ እውን ከምኡ ኺብሃል ይከኣል እዩ። ዳዊት ጓሳ ኸሎ፡ መብዛሕትኡ እዋን ለይቲ፡ ናብቲ ብኸዋኽብቲ ዘጌጸ ሰማያት እናጠመተ፡ ብዛዕባ እቲ መወዳድርቲ ዘይብሉ ፈጣሪ የስተንትን ነበረ። “ንሰማያትካ፡ ነቲ ስራሕ ኣጻብዕካ፡ ንስኻ ዘቘምካዮም፡ ወርሕን ከዋኽብትን እንተ ጠመትኩ፡ እቲ ንስኻ እትዝክሮ ሰብ፡ እቲ እትሐልየሉ ወዲ ሰብሲ እንታይ እዩ፧” ኢሉ ድማ ጸሓፈ። (መዝ. 8:3, 4) ሃዋርያ ጳውሎስ፡ እቲ የሆዋ ንመንፈሳውያን እስራኤል ብዚምልከት ዝገበሮ ዕላማ ብኸመይ ብዜደንቕ መገዲ ይፍጸም ከም ዝነበረ ምስ ሓሰበ፡ “ወዳጀ፡ መዓሙቝ ሃብትን ጥበብን ፍልጠትን ኣምላኽ!” በለ።—ሮሜ 11:17-26, 33።
2 ኣብ ኣገልግሎት ክንካፈል ከለና፡ ብዛዕባ የሆዋ ንሓስብን ንዛረብን ኢና። እዚ ንባዕሉ ኣወንታዊ ጽልዋ ኣለዎ። ብዙሓት ኣብ ናይ ምሉእ ግዜ ኣገልግሎት ዚካፈሉ ኣስፋሕቲ፡ ኣብ ኣገልግሎት መንግስቲ ኣምላኽ ብዝያዳ ብምክፋሎም ካብ ዚረኽብዎ በረኸት እቲ ሓደ፡ ንየሆዋ ዘላቶም ፍቕሪ ምዕማቛ እዩ። ናይ ምሉእ ግዜ ኣገልጋሊ ወይ ከኣ ኣብዚ ሸቶ እዚ ንምብጻሕ እትጽዕር ዘለኻ ኣስፋሒ ኽትከውን ትኽእል ኢኻ፣ እሞኸ ናይ ምሉእ ግዜ ኣገልግሎት ነቲ ምስ የሆዋ ዘሎካ ርክብ ዜደልድሎ ብኸመይ እዩ፧ ፈላሚ እንተ ዄንካ፡ ‘ኣብዚ ዓስቢ ዘለዎ መዳይ ኣገልግሎት እዚ ምእንቲ ክቕጽል፡ እንታይ ኪሕግዘኒ ይኽእል፧’ ኢልካ ንገዛእ ርእስኻ ሕተታ። ገና ፈላሚ እንተ ዘይኴንካ ድማ፡ ‘ፈላሚ ንክኸውን እንታይ ምትዕርራይ ክገብር እኽእል፧’ ኢልካ ንገዛእ ርእስኻ ኽትሓትታ ትኽእል ኢኻ። ቀጺልና እስከ ናይ ምሉእ ግዜ ኣገልግሎት ነቲ ምስ ኣምላኽ ዘሎና ርክብ ብኸመይ ከም ዜደልድሎ ንመርምር።
ናይ ምሉእ ግዜ ኣገልግሎትን ምስ ኣምላኽ ዘሎና ርክብን
3. ኣብ ኣገልግሎት ብዛዕባ እቲ ኣብ መጻኢ እንረኽቦ በረኸት መንግስቲ ኣምላኽ ምዝራብና ዚጸልወና ብኸመይ እዩ፧
3 ብዛዕባ እቲ ኣብ መጻኢ እንረኽቦ በረኸት መንግስቲ ኣምላኽ ምስ ካልኦት ምዝርራብና፡ ንየሆዋ ብዝያዳ ኸም እንቐርቦ ይገብረና። ካብ ቤት ናብ ቤት ክትከይድ ከለኻ፡ ነየነይቲ ጥቕሲ መጽሓፍ ቅዱስ ክትጥቀም ኢኻ እትደሊ፧ እትፈትዋ ጥቕሲ፡ መዝሙር 37:10, 11፣ ዳንኤል 2:44፣ ዮሃንስ 5:28, 29፣ ወይ ራእይ 21:3, 4 ድያ፧ ንኻልኦት ሰባት ብዛዕባ እዚ መብጽዓታት እዚ ኣብ እንነግረሉ ነፍሲ ወከፍ እዋን፡ እቲ ለጋስ ኣምላኽና፡ ወሃቢ “ዅሉ ጽቡቕ ውህበትን ኵሉ ፍጹም ውህበትን” ከም ዝዀነ ኢና እንዘኻኸር። እዚ ኸኣ ንኣምላኽ ብዝያዳ ኸም እንቐርቦ እዩ ዚገብረና።—ያእ. 1:17።
4. ንመንፈሳዊ ንድየት ካልኦት ሰባት ክንርኢ ኸለና፡ ንለውሃት ኣምላኽ ዘሎና ሞሳ ዚዓምቝ ስለምንታይ እዩ፧
4 ንመንፈሳዊ ንድየት እቶም እንሰብከሎም ሰባት ምርኣይና፡ ነቲ ብዛዕባ ሓቂ ዝነበረና ሞሳ የዕምቖ። ኣብ ዓለም ዘለዉ ሰባት፡ ዓወትን ሓጐስን ንኺረኽቡ ኺሕግዞም ዚኽእል ዜተኣማምን መምርሒ የብሎምን። መብዛሕትኦም ድማ፡ ብዛዕባ መጻኢ ይጭነቑ እዮም፣ ተስፋ እውን የብሎምን። ትርጕም ህይወት ኪፈልጡ ይጽዕሩ እዮም። መብዛሕትኦም እቶም ሃይማኖተኛታት ዚብሃሉ እውን እንተ ዀኑ፡ ብዛዕባ ቕዱሳት ጽሑፋት ሒደት ፍልጠት እዩ ዘለዎም። ልክዕ ከም ተቐማጦ ጥንታዊት ነነዌ እዮም። (ዮናስ 4:11 ኣንብብ።) ኣብ ኣገልግሎት ብዝያዳ ኽንካፈል ከለና፡ እቶም እንሰብከሎም ሰባት ዘለዉሉ መንፈሳዊ ዅነታትን ህዝቢ የሆዋ ዘለዉሉ ዅነታትን ሰማይን ምድርን ምዃኑ ብንጹር ከም እንርኢ እዩ ዚገብረና። (ኢሳ. 65:13) ብዘይካዚ፡ የሆዋ ኻብቲ ብመንፈስ ዜድልየና ነገራት ንላዕሊ ብምሃብ ከም ዚልውሃልና ንዘኻኸር ኢና፣ ንዅሎም ሰባት እውን መንፈሳዊ ዕረፍትን ናይ ሓቂ ተስፋን ንኺረኽቡ ይዕድሞም ኣሎ።—ራእ. 22:17።
5. ንኻልኦት ሰባት ብመንፈሳዊ መዳይ ምሕጋዝ፡ ብዛዕባ ጸገማትና እንታይ ከም ዚስምዓና እዩ ዚገብር፧
5 ንኻልኦት ብመንፈሳዊ መዳይ ምሕጋዝ፡ ብውልቃዊ ጸገማትና ኣመና ንኸይንጭነቕ ይሕግዘና። ትሪሻ ዝስማ ስርዕቲ ፈላሚት፡ ወለዳ ምስ ተፋትሑ፡ ነዚ ተመኪራቶ እያ። “ከም ሽዑ ገይረ ኣብ ህይወተይ ጕህየ ኣይፈልጥን እየ” ድማ በለት። ሓደ መዓልቲ፡ ኣመና ስለ ዝጐሃየት፡ ኣብ ቤታ ኽትውዕል እኳ እንተ ሓሰበት፡ ኣብ ቤቶም ጸገም ንዝነበሮም ሰለስተ ቘልዑ፡ መጽናዕቲ መጽሓፍ ቅዱስ ክትመርሓሎም ከደት። ኣቦኦም ጠንጢንዎም ኣብ ርእሲ ምኻዱ፡ እቲ ዓብዪ ሓዎም ይሃስዮም ነበረ። ትሪሻ፡ “ካብቲ ኣነ ዝነበረኒ ጸገምን ዚስምዓኒ ዝነበረ ጓህን ንላዕሊ፡ ናታቶም ይገድድ። ከነጽንዕ ከለና ግና፡ እተን ንኣሽቱ ኣዒንቶም ብሓጐስን ይበርሃ፡ ኣዝዮም ድማ እዮም ዚሕጐሱ። እቶም ቈልዑ፡ ብፍላይ ኣብታ መዓልቲ እቲኣ፡ ንዓይ ውህበት የሆዋ እዮም ነይሮም” በለት።
6, 7. (ሀ) ሓቅታት መጽሓፍ ቅዱስ ክንምህር ከለና፡ እምነትና እትድልድል ብኸመይ እያ፧ (ለ) ተመሃሮ መጽሓፍ ቅዱስ ንስርዓታት ቅዱሳት ጽሑፋት ብምትግባር ህይወቶም ኪመሓየሽ ከሎ ምርኣይና፡ ብዛዕባ ጥበብ ኣምላኽ እንታይ ከም ዚስምዓና እዩ ዚገብር፧
6 ብዛዕባ ሓቅታት መጽሓፍ ቅዱስ ምምሃር፡ ንእምነትና የደልድላ። ሃዋርያ ጳውሎስ ብዛዕባ እቶም ዚሰብክዎ ዘይትግብሩ ዝነበሩ ኣይሁድ ኪጽሕፍ ከሎ፡ “ኣታ ንኻልእ እትምህር፡ ንርእስኻስ ኣይትምህራንዶ፧” በለ። (ሮሜ 2:21) ሎሚ ዘለዉ ፈለምቲ ግና ከምኦም ኣይኰኑን። ንኻልኦት ሰባት ብዛዕባ ሓቂ ዚምህሩሉ፡ መጽናዕቲ መጽሓፍ ቅዱስ ድማ ዚመርሑሉ ብዙሕ ኣጋጣሚታት ኣለዎም። ነዚ ብውጽኢታዊ መገዲ ንምፍጻም፡ ንነፍሲ ወከፍ መጽናዕቲ ይዳለዉ እዮም፣ ንሕቶታት ንምምላስ እውን ምርምር ይገብሩ እዮም። ጀኒን ዝስማ ሓንቲ ፈላሚት፡ “ንኻልኦት ሰባት ብዛዕባ ሓቂ ኣብ ዝምህረሉ ነፍሲ ወከፍ እዋን፡ እቲ ሓቂ ብዝያዳ ኣብ ኣእምሮይን ኣብ ልበይን ዚቕረጽ ኰይኑ እዩ ዚስምዓኒ። በዚ ምኽንያት እዚ፡ እምነተይ ብቐጻሊ ትዓቢ ኣላ” በለት።
7 ተመሃሮ መጽሓፍ ቅዱስ ንስርዓታት መጽሓፍ ቅዱስ ብምትግባር ህይወቶም ኪመሓየሽ ከሎ ምርኣይና፡ ብዛዕባ ጥበብ ኣምላኽ ንዘሎና ሞሳ የዕምቖ። (ኢሳ. 48:17, 18) እዚ ኸኣ፡ ንሕና እውን ነቲ ስርዓታት ኣዘውቲርና ንኽንትግብሮ ይድርኸና እዩ። ኣድሪያና ዝስማ ፈላሚት፡ “ሰባት ኣብ ናይ ገዛእ ርእሶም ጥበብ ኪምርኰሱ ኸለዉ፡ ህይወቶም ይበላሾ እዩ። ኣብ ጥበብ የሆዋ ኺውከሉ ኸለዉ ግና፡ ሽዑ ንሽዑ እዮም ጥቕሚ ዚረኽቡ” በለት። ፊል ዝስሙ ፈላሚ እውን፡ “የሆዋ ነቶም ብርእሶም ኪልወጡ ዝጸዓሩ እሞ ዘይተዓወቱ ሰባት ኪቕይሮም ከሎ ትርኢ ኢኻ” በለ።
8. ኣብ ኣገልግሎት ምስ ንፉዓት ፈተውትና ምዕያይና፡ ብኸመይ እዩ ዚጸልወና፧
8 ኣብ ኣገልግሎት ምስ ንፉዓት ፈተውትና ምዕያይና፡ ብመንፈስ ይሃንጸና። (ምሳ. 13:20) መብዛሕትኦም ፈለምቲ፡ ምስ ካልኦት ወንጌላውያን ዝዀኑ ኣሕዋቶምን ኣሓቶምን ኣብ ኣገልግሎት ብዙሕ ግዜ የሕልፉ እዮም። እዚ ኸኣ ‘ንሓድሕዶም ንኺተባብዑ’ ዝያዳ ኣጋጣሚ ይኸፍተሎም እዩ። (ሮሜ 1:12፣ ምሳሌ 27:17 ኣንብብ።) ሓንቲ ሊሳ ዝስማ ፈላሚት፡ “ኣብቲ ዝሰርሓሉ ቦታ፡ መብዛሕትኡ እዋን መንፈስ ውድድርን ቅንእን እዩ ዚርአ። በብመዓልቱ ኸኣ ሕሜትን ብዕሉግ ዘረባን ክትሰምዕ ኢኻ እትውዕል። ዝኸፈልካ ኸፊልካ ቕድሚ ሰብ ክትከውን ከም ዘሎካ እዩ ዚእመን። ሓድሓደ ግዜ ኸኣ፡ ብምኽንያት ክርስትያናዊ ጠባይካ ላግጽን ባጫን ይወርደካ እዩ። ምስ ኣመንቲ ዝዀኑ ብጾትካ ኣብ ኣገልግሎት ምዕያይ ግና፡ ናይ ብሓቂ ሃናጺ እዩ። ኣገልግሎት ውዒለ ኽምለስ ከለኹ፡ ኣካላተይ እኳ እንተ ደኸመ፡ መንፈሰይ ተሓዲሱ እየ ዝምለስ” በለት።
9. ፈለምቲ ዄንና ምስ መጻምድትና ምዕያይና፡ ነቲ ብሰለስተ ዝኸረረ ገመድ ዝዀነ ሓዳርና እንታይ እዩ ዚገብሮ፧
9 ፈለምቲ ዄንና ምስ መጻምድትና ምዕያይና፡ ነቲ ብሰለስተ ዝኸረረ ገመድ ዝዀነ ሓዳርና የደልድሎ። (መክ. 4:12) ምስ ሰብኣያ ፈላሚት ኰይና እተገልግል ማድሊን፡ “ኣነን ሰብኣየይን ብዛዕባ እቲ ኣብ ኣገልግሎት ዘጋጠመና ነገራት ወይ ከኣ ብዛዕባ ኣብ ንባብ መጽሓፍ ቅዱስ ዝረኸብናዮ ኣብ ኣገልግሎት ኪጠቕመና ዚኽእል ሓሳባት ነዕልል ኢና። ኣብ ነፍሲ ወከፍ ሓገዝቲ ፈለምቲ ዄንና እንዓይየሉ ዓመት፡ ብዝያዳ ኢና እንቀራረብ” በለት። ምስዚ ብዚመሳሰል፡ ትሪሻ፡ “ኣነን ሰብኣየይን ኣብ ዕዳን ዕንዲዳን ክንኣቱ ስለ ዘይንደሊ፡ ገንዘብ ኣየባእሰናን እዩ። ተመሳሳሊ መደብ ኣገልግሎት ስለ ዘሎና፡ ናብ ተመላሊስካ ምብጻሕን መጽናዕቲ መጽሓፍ ቅዱስን ብሓባር ኢና እንኸይድ፣ እዚ ኸኣ ብስምዒታውን ብመንፈሳውን መዳይ ንኽንቀራረብ ሓጊዙና እዩ” በለት።
10. ንመንግስቲ ኣምላኽ ቀዳምነት ብምሃብና ደገፍ ኣምላኽ ክንርኢ ኸለና፡ ኣብ የሆዋ ዘሎና እምንቶ ዚጽሎ ብኸመይ እዩ፧
10 ንረብሓታት መንግስቲ ኣምላኽ ቀዳምነት ክንህቦ ኸለና፡ ብዝያዳ ኣብ የሆዋ ንውከል፡ ንጸሎትና ኺምልሶ ኸሎ ኸኣ ንርኢ። ኵሎም እሙናት ክርስትያናት ነዚ ኸም ዚምከርዎ ዚከሓድ ኣይኰነን። ይኹን እምበር፡ ናይ ምሉእ ግዜ ኣገልገልቲ፡ ኣብ የሆዋ ምውካል፡ ፈለምቲ ዀይኖም ንኪቕጽሉ ኸም ዚሕግዞም ርእዮምዎ እዮም። (ማቴዎስ 6:30-34 ኣንብብ።) ፈላምን ተተካኢ ሓላው ወረዳን ዝዀነ ከርት፡ ካብቲ ንሱ ዚነብረሉ ቦታ ኽልተ ሰዓትን ፈረቓን ርሒቓ ንእትርከብ ጉባኤ ኺበጽሓ ምስ ተሓትተ፡ ፍቓደኛ ዀነ። ንሱን እታ ፈላሚት ዝዀነት ሰበይቱን፡ ብማኪና ናብታ ጉባኤ ኼብጽሖም ዚኽእል ነዳዲ እኳ እንተ ነበሮም፡ መምለሲ ግና ኣይነበሮምን፣ ከርት ከኣ ድሕሪ ሰሙን እዩ ደሞዝ ዚኽፈል። ከርት፡ “ቅኑዕ ውሳነ እንተ ገይረ ኽጠራጠር ጀመርኩ” በለ። ድሕሪ ምጽላዮም ግና፡ ኣምላኽ ዜድልዮም ነገራት ከም ዜማልኣሎም ብምትእምማን፡ ነቲ ዝቐረበሎም ጻውዒት ኪፍጽምዎ ወሰኑ። ኪኸዱ ቝሩብ ምስ ተረፎም፡ ሓንቲ ሓብቲ፡ ህያብ ክትህቦም ከም እትደሊ ደዊላ ነገረቶም። እቲ ህያብ፡ ነቲ ጕዕዞኦም ንምዝዛም ዜድልዮም እኹል ገንዘብ እዩ ነይሩ። ከርት፡ “ብተደጋጋሚ ኸምዚ ዓይነት ተመክሮ ኼጋጥመካ ኸሎ፡ ብቐሊሉ ኢኻ ኢድ የሆዋ እትርኢ” በለ።
11. ገለ ኻብቲ ፈለምቲ ዚረኽብዎ በረኸት እንታይ እዩ፧
11 መብዛሕትኡ እዋን ፈለምቲ፡ ኣብ ኣገልግሎት የሆዋ ርእሶም ወፍዮም ኬገልግሉ ኸለዉን ምስኡ ናይ ማሕርሮ ርክብ ኪምስርቱ ኸለዉን፡ ማእለያ ዘይብሉ በረኸት ‘ከም ዚረኽቡ’ ተመኪሮምዎ እዮም። (ዘዳ. 28:2) ከምኡ ኺብሃል ከሎ ግና፡ ዕዮ ፈላምነት ብድሆታት የብሉን ማለት ኣይኰነን። ብሰንኪ ዕልወት ኣዳም ጸገማት ዘየጋጥሞ ኣገልጋሊ ኣምላኽ የለን። ገሊኦም ፈለምቲ ንግዜኡ እኳ ኣገልግሎቶም እንተ ኣቋረጹ፡ መብዛሕትኡ እዋን ግና ነቲ ጸገማት ኪፈትሕዎ ይኽእሉ እዮም። እሞኸ ንፈለምቲ፡ ነቲ ፍሉይ ኣገልግሎቶም ንኪቕጽልዎ እንታይ ኪሕግዞም ይኽእል፧
ኣብ ናይ ምሉእ ግዜ ኣገልግሎት ምቕጻል
12, 13. (ሀ) ሓደ ፈላሚ ሰዓታቱ ምምላእ የጸግሞ እንተ ሃልዩ፡ እንታይ ኪገብር ኣለዎ፧ (ለ) ንመዓልታዊ ንባብ መጽሓፍ ቅዱስን ንብሕታዊ መጽናዕትን ንምስትንታንን ዚኸውን ግዜ ምምዳብ ኣገዳሲ ዝዀነ ስለምንታይ እዩ፧
12 መብዛሕትኦም ፈለምቲ ብስራሕ ትሑዛት እዮም። ስለዚ፡ ንዅሉ ነገራት ክትዓምም ከቢድ ኪኸውን ስለ ዚኽእል፡ ብዚግባእ እተወደብካ ምዃን ኣገዳሲ እዩ። (1 ቈረ. 14:33, 40) ሓደ ፈላሚ ሰዓታቱ ምምላእ የጸግሞ እንተ ሃልዩ፡ ንኣጠቓቕማ ግዜኡ እንደገና ኺምርምሮ የድልዮ ይኸውን። (ኤፌ. 5:15, 16) ከምዚ ዚስዕብ ኢሉ ንገዛእ ርእሱ ኺሓትታ ይኽእል እዩ፦ ‘ኣብ ምዝንጋዕ ክንደይ ግዜ እየ ዘሕልፍ፧ ገዛእ ርእሰይ ብዝያዳ ኽግስጽ የድልየኒ ድዩ፧ ንመደባት ዓለማዊ ስራሐይ ከተዓራርዮ እኽእልዶ፧’ ኣብ ርእሲ እቲ ዘሎካ መደብ ብቐሊሉ ኻልእ መደብ ክትውስኽ ከም እትኽእል፡ ኵሉ ክርስትያን ዚሰማምዓሉ ሓቂ እዩ፣ ስለዚ፡ ናይ ምሉእ ግዜ ኣገልገልቲ፡ ኣዘውቲሮም መደባቶም ኪምርምሩን ዜድሊ ምትዕርራይ ኪገብሩን ኣለዎም።
13 ሓደ ፈላሚ ንመዓልታዊ ንባብ መጽሓፍ ቅዱስን ንብሕታዊ መጽናዕትን ንምስትንታንን ዚኸውን ግዜ ኺምድብ ኣለዎ። ብዘይካዚ፡ እቲ ብዙሕ ኣገዳሲ ዝዀነ ጕዳያት በቲ ብዙሕ ኣገዳስነት ዘይብሉ ጕዳያት ምእንቲ ኸይወሓጥ፡ ርእሰ ግትኣት ኬርኢ ኣለዎ። (ፊል. 1:10) ንኣብነት፡ ሓደ ኣብ ኣገልግሎት ውዒሉ ናብ ቤቱ እተመልሰ ፈላሚ እሞ ኣብ ኣእምሮኻ ስኣል። ምሸት ንኣኼባ ኺዳሎ ሓሲቡ እኳ እንተ ነበረ፡ ፈለማ ግና እተላእከሉ ደብዳበታት ኬንብብ ይጅምር። ድሕሪኡ፡ ኮምፕዩተሩ ወሊዑ፡ ኢ-መይል የንብብን መልሲ ይጽሕፍን። እግረ መገዱ ድማ ካልእ ወብ ሳይት ከፊቱ፡ ዋጋ እቲ ኺዕድጎ ሓሲቡ ዘሎ ኣቕሓ ነክዩ እንተ ዀይኑ ይርኢ። ከይተፈለጦ ኽልተ ሰዓት እኳ እንተ ሓለፈ፡ ገና ግና ነቲ ኣብታ ምሸት እቲኣ ኺገብሮ ሓሲቡ ዝነበረ ምድላው ኣይጀመሮን። እዚ ጕዳይ እዚ ኣገዳሲ ዝዀነ ስለምንታይ እዩ፧ ክኢላታት ስፖርተኛታት፡ ንነዊሕ ዓመታት ዕዉታት ኪዀኑ እንተ ዀይኖም፡ ንኣካላቶም ኪከናኸንዎ ኣለዎም። ብተመሳሳሊ፡ ፈለምቲ ኣብ ናይ ምሉእ ግዜ ኣገልግሎት ኪቕጽሉ እንተ ዀይኖም፡ ንገዛእ ርእሶም ብመንፈሳዊ መዳይ ምእንቲ ኺዕንግልዋ፡ ብሕታዊ መጽናዕቲ ናይ ምግባር ጽቡቕ ልማድ ኪህልዎም ኣለዎ።—1 ጢሞ. 4:16።
14, 15. (ሀ) ፈለምቲ ቐሊል ህይወት ኪነብሩ ዘለዎም ስለምንታይ እዮም፧ (ለ) ሓደ ፈላሚ ጸገማት ኬጋጥሞ ኸሎ፡ እንታይ ኪገብር ኣለዎ፧
14 ዕዉታት ፈለምቲ፡ ቀሊል ህይወት ኪነብሩ እዮም ዚጽዕሩ። የሱስ ንደቀ መዛሙርቱ፡ ትኵርቲ ዓይኒ ኽትህልዎም ኣተባቢዕዎም ነይሩ እዩ። (ማቴ. 6:22) ንሱ እውን እንተ ዀነ፡ ኣገልግሎቱ ብዘይ ዝዀነ ይኹን ዕንቅፋት ምእንቲ ኺፍጽም፡ ቀሊል ህይወት እዩ ዚነብር ነይሩ። “ንወኻሩ ጕድጓድ፡ ንኣዕዋፍ ሰማይ ከኣ ሰፈር ኣለወን፣ ንወዲ ሰብ ግና ርእሱ ዜጸግዓሉ እኳ የብሉን” በለ። (ማቴ. 8:20) ካብቲ የሱስ ዝሓደጎ ኣብነት ዚምሃሩ ፈለምቲ፡ ዝያዳ ጥሪት ብዘጥረዩ መጠን፡ ንጥሪቶም ንምጽጋን ወይ ንምትካእ ዝያዳ ግዜ ኸም ዜጥፍኡ ይፈልጡ እዮም።
15 ፈለምቲ ኣገልግሎቶም ፍሉይ ምዃኑ ይፈልጡ እኳ እንተ ዀኑ፡ ካብ ካልኦት ከም ዚበልጹ ገይሮም ግና ኣይሓስቡን እዮም። የግዳስ፡ ዝዀነ ይኹን ውህበት ወይ ፍሉይ መሰል፡ ብጸጋ ኣምላኽ ከም ዚርከብ ገይሮም እዮም ዚሓስቡ። ስለዚ፡ ኣብ ዕዮ ፈላምነት ኪቕጽሉ እንተ ደልዮም፡ ኣብ የሆዋ ኺውከሉ ኣለዎም። (ፊል. 4:13) ብድሆታትን ጸገማትን ከም ዜጋጥም ዚከሓድ ኣይኰነን። (መዝ. 34:19) ኰይኑ ግና፡ ፈለምቲ ኸምኡ ኼጋጥሞም ከሎ፡ ተሃዊኾም ኣገልግሎቶም ኣብ ክንዲ ዜቋርጹ፡ ካብ የሆዋ መምርሒ ኼናድዩን ንሱ ንኺሕግዞም ኣጋጣሚ ኺህብዎን ኣለዎም። (መዝሙር 37:5 ኣንብብ።) ፍቕራዊ ሓገዝ የሆዋ ምስ ረኣዩ ኸኣ፡ ከም ሓላዪ ሰማያዊ ኣቦኦም መጠን ብዝያዳ ናብኡ ኪቐርቡ እዮም።—ኢሳ. 41:10።
ፈላሚ ኽትከውን ትኽእልዶ፧
16. ፈላሚ ኽትከውን እንተ ደሊኻ፡ እንታይ ክትገብር ኣሎካ፧
16 ልክዕ ከምቲ ናይ ምሉእ ግዜ ኣገልገልቲ ዚረኽብዎ ዓይነት በረኸት ክትረክብ እንተ ደሊኻ፡ ድሌትካ ንየሆዋ ንገሮ። (1 ዮሃ. 5:14, 15) ንፈለምቲ ኣዘራርቦም። ፈላሚ ንኽትከውን ኪሕግዘካ ዚኽእል በብግዜኡ ዚብጻሕ ሸቶታት ኣውጽእ። ኪትን ኤሪካን ከምኡ እዮም ገይሮም። ናይ ምሉእ ግዜ ስራሕ ይሰርሑ ነበሩ፣ ከምቲ ኣብቲ ናታቶም ዕድመ ዘለዉ ሰብ ሓዳር ዚገብርዎ ድማ፡ ድሕሪ መርዓኦም ነዊሕ ከይጸንሑ፡ ቤትን ማኪናን ዓደጉ። “ቤትን ማኪናን ምስ ዓደግና፡ እንዓግብ እዩ መሲሉና ነይሩ፣ ከምኡ ግና ኣይኰነን” ድማ በሉ። ኪት ካብ ስራሕ ምስ ተሰናበተ፡ ሓጋዚ ፈላሚ ዀይኑ ኼገልግል ጀመረ። “ፈላሚ ምዃን፡ ካብ ኣገልግሎት ብዙሕ ሓጐስ ከም ዚርከብ እዩ ኣዘኻኺሩኒ” በለ። ኪትን ኤሪካን ፈለምቲ ምስ ዝዀኑ ኻልኦት ሰብኣይን ሰበይትን ተፋለጡ፣ እቶም ሰብኣይን ሰበይትን ድማ፡ ቀሊል ህይወት ምንባርን ፈላሚ ምዃንን ሓጐስ ከም ዜምጽእ ንኺግንዘቡ ሓገዝዎም። እሞኸ እንታይ ገበሩ፧ “ንመንፈሳዊ ሸቶታትና ጽሒፍና፡ ኣብ መዝሓሊና ለጠፍናዮ፣ ንነፍሲ ወከፍ ሸቶ ምስ ወቓዕናዮ ኸኣ፡ ምልክት ንገብረሉ ነበርና” በሉ። ድሕሪ ግዜ፡ ኪትን ኤሪካን ፈለምቲ ዀይኖም ኬገልግሉ ኸኣሉ።
17. ንመደብካ ወይ ንናብራኻ ብምትዕርራይ ፈላሚ ኽትከውን ትኽእል እንተ ዄንካ ኽትሓስብ ዘሎካ ስለምንታይ ኢኻ፧
17 ፈላሚ ኽትከውን ትኽእልዶ፧ ሕጂ ፈላሚ ኽትከውን እንተ ዘይክኢልካ፡ ኣብ ኣገልግሎት ምሉእ ብምሉእ ብምክፋል ናብ የሆዋ ኽትቀርብ ጽዓር። ንዅነታትካ ብጸሎት ምስ መርመርካዮ፡ ምናልባት ንመደብካ ወይ ንናብራኻ ብምትዕርራይ ፈላሚ ኽትከውን ትኽእል ትኸውን። ፈላሚ ዄንካ ኸተገልግል እንተ ጀሚርካ፡ ካብቲ እትገብሮ መስዋእቲ ንላዕሊ ዝዓበየ ሓጐስ ክትረክብ ኢኻ። ንረብሓታት መንግስቲ ኣምላኽ ኣብ ህይወትካ ቐዳምነት ብምሃብካ፡ ዓብዪ ዕግበት ክትረክብ ኢኻ። (ማቴ. 6:33) ነቲ ንኻልኦት ብምሃብ ዚርከብ ሓጐስ ክትምከሮ ኢኻ። ብዘይካዚ፡ ብዛዕባ የሆዋ ንኽትሓስብን ንኽትዛረብን ዜኽእለካ ዝያዳ ኣጋጣሚ ኽትረክብ ኢኻ፣ እዚ ኸኣ ነታ ንዕኡ ዘላትካ ፍቕሪ ኼዕምቛን ንዕኡ ኼሐጕሶን እዩ።


c: text/html

text:
ምዕራፍ 3
ነቶም ኣምላኽ ዜፍቅሮም ኣፍቅር
“ምስ ጠቢባን ዚመላለስ ጠቢብ ይኸውን።”—ምሳሌ 13:20
1-3. (ሀ) መጽሓፍ ቅዱስ እንታይ ዘይነምልጠሉ ሓቂ እዩ ዚገልጸልና፧ (ለ) ጽቡቕ ጽልዋ ዚገብሩልና ኣዕሩኽ ብኸመይ ክንመርጽ ንኽእል፧
ሰባት ብእተወሰነ መዳይ ከም ሰፍነግ እዮም፣ ኣብ ከባቢኦም ዚርከብ ዝዀነ ይኹን ነገር ናይ ምምጻይ ዝንባለ ኣለዎም። ኣረኣእያታትን መለክዒታትን ባህርያትን እቶም እንቐርቦም ሰባት ብፍላጥ ኰነ ብዘይፍላጥ ምቕባል ኣዝዩ ቐሊል እዩ።
2 መጽሓፍ ቅዱስ: “ምስ ጠቢባን ዚመላለስ ጠቢብ ይኸውን: ምስ ዓያሱ ዚመሐዞ ግና ሕሱም ይኸውን” ብምባል ሓደ ኸነምልጠሉ ዘይንኽእል ሓቂ ገሊጹልና ኣሎ። (ምሳሌ 13:20) እዛ ምስላ እዚኣ ብዛዕባ ሓጺር ርክብ ኣይኰነትን እትዛረብ ዘላ። እታ “ዚመላለስ” እትብል ቃል: ቀጻሊ ሕብረት ተመልክት። ሓደ ብዛዕባ መጽሓፍ ቅዱስ ዚገልጽ መወከሲ ጽሑፍ: ብዛዕባ እዛ ጥቕሲ እዚኣ ኣብ ዝሃቦ ሓሳብ: “ምስ ሓደ ሰብ ምምልላስ: ፍቕርን ምትእስሳርን የመልክት” በለ። ነቶም እነፍቅሮም ሰባት ከም እንመስሎም ኣይትሰማምዓሉንዶ፧ እወ: ምስቶም እነፍቅሮም ሰባት ብስምዒት ስለ እንተኣሳሰር: እንተ ንጽቡቕ እንተ ንሕማቕ ኪጸልዉና ይኽእሉ እዮም።
3 ኣብ ፍቕሪ ኣምላኽ ንምጽናዕ: ጽቡቕ ጽልዋ ዜሕድሩልና ኣዕሩኽ ከነጥሪ ኣዝዩ ኣድላዪ እዩ። ብኸመይ ኢና ኸምኡ ዓይነት ኣዕሩኽ ክንረክብ እንኽእል፧ ብሓጺሩ ነቶም ኣምላኽ ዜፍቅሮም ብምፍቃር: ወይ ምስቶም ኣዕሩኽ ኣምላኽ ብምትዕርራኽ ኢና እንገብሮ። ሕስብ እሞ ኣብሎ። ካብቶም የሆዋ ኸም ኣዕሩኹ ገይሩ ዚርእዮም ሰባት ዝሓሹ ኣዕሩኽ እሞ ኣበይ ኪርከቡ ይኽእሉ፧ ስለዚ እምበኣር: ኣምላኽ እንታይ ዓይነት ሰባት ከም ዜፍቅር እስከ ንመርምር። ኣረኣእያ የሆዋ ብንጹር ኣብ ኣእምሮና እንተ ሒዝና: ጥዑያት ኣዕሩኽ ንምምራጽ ዝያዳ ኽንዕጠቕ ኢና።
እቶም ኣምላኽ ዜፍቅሮም
4. የሆዋ ኣዕሩኹ ኺመርጽ መሰል ዘለዎ ስለምንታይ እዩ፧ ንኣብርሃም “ፈታውየይ” ኢሉ ዝጸውዖኸ ስለምንታይ እዩ፧
4 የሆዋ ንኣዕሩኹ ተጠንቂቑ እዩ ዚመርጾም። ከምኡ ኺገብር ከኣ ብርግጽ መሰል ኣለዎ። ከመይሲ: ልዑላዊ ጐይታ ዅሉ ፍጥረት ስለ ዝዀነ: ምስኡ ዕርክነት ምምስራት ካብ ኵሉ ዝዓበየ ኽብሪ እዩ። ንመን ደኣ እዩ እሞ ኣዕሩኹ ኪዀኑ ዚመርጾም፧ የሆዋ ናብቶም ኣብኡ ዚውከሉን ምሉእ ብምሉእ ዚኣምንዎን እዩ ዚቐርብ። ንኣብነት: ኣብርሃም እቲ ኣበው በታ ሓለፍ ዝበለት እምነቱ እዩ ዚፍለጥ ነይሩ። ንሓደ ሰብኣዊ ኣቦ: ወዱ ኸም መስዋእቲ ገይሩ ኬቕርቦ ኻብ ምሕታት ዚዓቢ ናይ እምነት ፈትና ኺህሉ ኣይክእልን እዩ። * ኰይኑ ግን: ኣብርሃም: “ኣምላኽ ካብ ምዉታት ድማ ኬተንስኦ ኸም ዚከአሎ” ምሉእ እምነት ብምሕዳሩ “ንይስሃቅ ሰውኦ” ተባሂሉሉ ኣሎ። (እብራውያን 11:17-19) ከምዚ ዝኣመሰለ እምነትን ተኣዛዝነትን ስለ ዘርኣየ: የሆዋ ብፍቕሪ “ፈታውየይ” ኢሉ ጸዊዕዎ ኣሎ።—ኢሳይያስ 41:8፣ ያእቆብ 2:21-23 ትርጕም 1990
5. የሆዋ ነቶም ብተኣማንነት ዚእዘዝዎ ብኸመይ ይርእዮም፧
5 የሆዋ ብተኣማንነት ንዚርአ ተኣዛዝነት ኣኽቢሩ እዩ ዚርእዮ። ነቶም ንዕኡ ዘለዎም ተኣማንነት ካብ ዝዀነ ይኹን ንላዕሊ ኽብ ኣቢሎም ዚርእዩ የፍቅሮም እዩ። (2 ሳሙኤል 22:26 ትርጕም 1990) ኣብ ምዕራፍ 1 እዛ መጽሓፍ እዚኣ ኸም ዝረኣናዮ: የሆዋ በቶም ብፍቕሪ ተደሪኾም ዚእዘዝዎ ብዙሕ ባህ ይብሎ እዩ። ምሳሌ 3:32 ብዛዕባ እቶም ናይ ቀረባ ኣዕሩኹ: “ምስጢሩ ግና ምስቶም ቅኑዓት እዩ” ትብል። እቶም ብተኣማንነት ነቲ ኣምላኽ ዚሓቶ ብቕዓታት ዜማልኡ: ካብ የሆዋ ጸጋ ዝመልኦ ዕድመ ይቐርበሎም። ኣብ ‘ድንኳኑ’ ኺሓድሩ ይኽእሉ: ማለት ንኼምልኽዎ ተቐባልነት ይህልዎም: ናብኡ ብጸሎት ንኪቐርቡ ድማ መገዲ ይኽፈተሎም።—መዝሙር 15:1-5
6. ንየሱስ ዘላትና ፍቕሪ ብኸመይ ከነርኢ ንኽእል፧ የሆዋ ብዛዕባ እቶም ንወዱ ዜፍቅርዎ ኸመይ ይስምዖ፧
6 የሆዋ ነቶም ነቲ ሓደ ወዱ ዝዀነ የሱስ ዜፍቅርዎ ሰባት የፍቅሮም እዩ። የሱስ: “ዜፍቅረኒ እንተሎ: ቃለይ ይሕሉ እዩ: ኣቦይ ድማ የፍቅሮ: ናብኡውን ንመጽእ ኣብኡ ኸኣ ማሕደር ክንገብር ኢና” በለ። (ዮሃንስ 14:23) ንየሱስ ዘላትና ፍቕሪ ብኸመይ ከነርኢ ንኽእል፧ ነቲ ብስራት ምስባኽን ደቀ መዛሙርቲ ምግባርን እውን ዜጠቓልል ትእዛዛቱ ብምሕላው ኢና ፍቕሪ እነርእዮ። (ማቴዎስ 28:19, 20፣ ዮሃንስ 14:15, 21) ብቓልን ብግብርን ብእተኻእለና መጠን ንዕኡ ብምምሳል ‘ኣስኣሰሩ ኽንስዕብ’ ከለና እውን ፍቕሪ ነርእዮ ኢና። (1 ጴጥሮስ 2:21) እቶም ንክርስቶስ ብዘላቶም ፍቕሪ ተደሪኾም ባህርያቱ ዚቐድሑ ሰባት ዚገብርዎ ጻዕርታት: ንልቢ የሆዋ ይትንክፎ እዩ።
7. ምስ ኣዕሩኽ ኣምላኽ ምትዕርራኽ ጥበባዊ ዝዀነ ስለምንታይ እዩ፧
7 ንየሱስን ንመገድታቱን ዘሎና እምነት: ተኣማንነት: ተኣዛዝነት: ከምኡውን ፍቕሪ: ገለ ኻብቲ የሆዋ ኣብ ኣዕሩኹ ኺርእዮ ዚደሊ ባህርያት እዩ። ነፍሲ ወከፍና ንርእስና: ‘ከምዚ ዝኣመሰለ ባህርያትን መገድታትን ኣብ ናይ ቀረባ ኣዕሩኸይ ይርአ ድዩ፧ ንኣዕሩኽ የሆዋ ኣዕሩኸይ ገይረዮም ድየ፧’ ኢልና ኽንሓትት ኣሎና። ከምኡ ኽንገብር ጥበባዊ እዩ። እቶም ባህርያት ኣምላኽ ዜማዕብሉን ብቕንኣት ብስራት መንግስቲ ኣምላኽ ዚሰብኩን ውልቀ-ሰባት: ንኣምላኽ ንምሕጓስ ዝገበርናዮ ቘራጽነት ንኽንፍጽም ጽልዋ ብምሕዳር: ኣባና ኣወንታዊ ጽልዋ ኺህልዎም ይኽእል እዩ።—ኣብ ገጽ 29 እትርከብ “ ጥዑይ ዓርኪ ዚበሃል ከመይ ዝበለ እዩ፧” ዘርእስታ ሳጹን ርአ።
ኣብ መጽሓፍ ቅዱስ ካብ ዚርከብ ኣብነት ትምህርቲ ምውሳድ
8. ካብቲ ኣብ መንጎ (ሀ) ናእሚን ሩትን: (ለ) እቶም ሰለስተ እብራውያን መንእሰያት: (ሐ) ጳውሎስን ጢሞቴዎስን: ዝነበረ ርክብ እንታይ መሲጡካ፧
8 ቅዱሳት ጽሑፋት ብዛዕባ እቶም ጥዑያት ኣዕሩኽ ብምምራጾም እተጠቕሙ ዚገልጽ ሓያሎ ኣብነታት ሒዙ ኣሎ። ኣብ መንጎ ናእሚን ሩት እትበሃል ሰበይቲ ወዳን: ኣብ መንጎ እቶም ኣብ ባቢሎን ዘይተፈላለዩ ሰለስተ እብራውያን መንእሰያት: ከምኡውን ኣብ መንጎ ጳውሎስን ጢሞቴዎስን ብዛዕባ ዝነበረ ርክብ ከተንብብ ትኽእል ኢኻ። (ሩት 1:16፣ ዳንኤል 3:17, 18፣ 1 ቈረንቶስ 4:17፣ ፊልጲ 2:20-22) ሕጂ ግን ኣብ ሓደ ዜደንቕ ኣብነት ነተኵር:- እዚ ድማ ኣብ መንጎ ዳዊትን ዮናታንን ዝነበረ ዕርክነት እዩ።
9, 10. ኣብ መንጎ ዳዊትን ዮናታንን ዕርክነት ንኺህሉ መሰረት ዝዀነ እንታይ እዩ፧
9 ዳዊት ንጐልያድ ምስ ቀተሎ: “ነፍሲ ዮናታን ምስ ነፍሲ ዳዊት ተአስረት: ዮናታን ከኣ ከም ነፍሱ ገይሩ ፈተዎ” ኢሉ መጽሓፍ ቅዱስ ይገልጽ። (1 ሳሙኤል 18:1) ሰፊሕ ናይ ዕድመ ፍልልይ እኳ እንተ ነበሮም: ክሳዕ እቲ ዮናታን ኣብ ዓውዲ ዂናት ዝሞተሉ ግዜ ዝቐጸለ ዘይብተኽ ዕርክነት መስረቱ። * (2 ሳሙኤል 1:26) ነቲ ኣብ መንጎ እዞም ክልተ ኣዕሩኽ እተመስረተ ሓያል ማእሰር: መሰረት ዝዀነ እንታይ እዩ ነይሩ፧
10 ዳዊትን ዮናታንን በታ ንኣምላኽ ዝነበረቶም ፍቕርን በቲ ንዕኡ እሙናት ኪዀኑ ዝነበሮም ሓያል ባህግን እዮም ጥብቂ ርክብ መስሪቶም። እዞም ክልተ ሰብኡት እዚኣቶም መንፈሳዊ ማእሰር ነበሮም። ነፍሲ ወከፎም ከም ዚፈታተዉ ዝገበሮም ባህርያት ነበሮም። ዮናታን በቲ ድምብርጽ ከይበሎ ንስም የሆዋ እተጣበቐሉ መንእሰይ ዘርኣዮ ትብዓትን ቅንኣትን ተመሰጠ። ዳዊት እውን ነቲ ንመሰናድዎታት የሆዋ ብተኣማንነት ዝደገፈን ንጥቕሚ ዳዊት ካብ ጥቕሚ ርእሱ ዘቐደመን ብዕድመ ዚዓብዮ ሰብኣይ ኣኽቢርዎ ኪኸውን ኣለዎ። ንኣብነት: ዳዊት ካብ ቍጥዓ እቲ ንዮናታን ኣቦኡ ዝነበረ እኩይ ንጉስ ሳኦል ንምምላጥ ሃዲሙ ኣብ በረኻ ኣብ ዝነበረሉ እዋን ጸቢብዎ ኸሎ እንታይ ከም ዘጋጠሞ እሞ ንርአ። ዮናታን ብዜደንቕ መገዲ ተኣማንነቱ ንምርኣይ: ተበግሶ ወሲዱ: “ናብ ዳዊት . . . ከደ: ኢዱ ኸኣ ብኣምላኽ ኣጽንዔ።” (1 ሳሙኤል 23:16) ዳዊት ነቲ ፍቑር ዓርኩ ናብኡ መጺኡ ደገፍን መተባብዕን ኪህቦ ኸሎ ምስ ረኣየ እንታይ ከም እተሰምዖ እሞ ገምቶ። *
11. ካብ ኣብነት ዮናታንን ዳዊትን ብዛዕባ ዕርክነት እንታይ ተማሂርካ፧
11 ካብ ኣብነት ዮናታንን ዳዊትን እንታይ ንመሃር፧ ብቐዳምነት: ኣዕሩኽ ኪህልዎም ዘለዎ ልዕሊ ዅሉ ኣገዳሲ ዝዀነ ሓባራዊ ነገር: መንፈሳዊ ስርዓታት እዩ። ነቶም ከም ናትና ዓይነት እምነት: ስነ-ምግባራዊ ስርዓታት: ከምኡውን ንኣምላኽ እሙናት ንኽንከውን ዘሎና ባህጊ ዘለዎም ሰባት ክንቀርቦም ከለና: ኬተባብዓናን ኪሃንጸናን ዚኽእል ሓሳባትን ስምዒታትን ተመክሮታትን ክንለዋወጥ ንኽእል ኢና። (ሮሜ 1:11, 12) ከምዚኣቶም ዝኣመሰሉ መንፈሳዊ ኣተሓሳስባ ዘለዎም ኣዕሩኽ: ኣብ መንጎ እቶም ንየሆዋ ዜምልኹ ብጾትና ኽንረክብ ንኽእል ኢና። ከምዚ ኺበሃል ከሎ ግን ኵሉ እቲ ናብቲ ኣብ ኣዳራሽ መንግስቲ ኣምላኽ ዚግበር ኣኼባ ዚመጽእ ሰብ ጥዑይ ዓርኪ እዩ ማለት ድዩ፧ ከምኡ ማለት ኣይኰነን።
ናይ ቀረባ ኣዕሩኽና ምምራጽ
12, 13. (ሀ) ካብ መንጎ ክርስትያን ብጾት እውን እንተ ዀነ: እንቐርቦም ኣዕሩኽ መረጽቲ ኽንከውን ዘሎና ስለምንታይ ኢና፧ (ለ) ኣብ ቀዳማይ ዘመን ዝነበራ ጉባኤታት እንታይ ጸገማት እዩ ነይርወን፧ እዚኸ ንጳውሎስ እንታይ መጠንቀቕታ ንኺህብ ደረኾ፧
12 ኣብ ውሽጢ ጉባኤ እውን እንተ ዀነ: ኣዕሩኽና ብመንፈሳዊ ዚሃንጹና ኪዀኑ እንተ ዀይኖም: መረጽቲ ኽንከውን ኣሎና። እዚ ኼገርመና ይግባእዶ፧ ኣይፋሉን። ከምቲ ኣብ ሓንቲ ኦም ዚርከብ ገሊኡ ፍረ ንኺበስል ንውሕ ዝበለ ግዜ ዜድልዮ: ገሊኦም ኣብ ጉባኤ ዘለዉ ክርስትያናት እውን ናብ መንፈሳዊ ብስለት ንኺበጽሑ ዝያዳ ግዜ የድልዮም ይኸውን። ስለዚ: ኣብ ዝዀነት ትኹን ጉባኤ ኣብ እተፈላለየ ደረጃ መንፈሳዊ ዕቤት ዚርከቡ ክርስትያናት ንረክብ ኢና። (እብራውያን 5:12–6:3) ልክዕ እዩ: ንሓደስትን ንድኹማትን ብመንፈስ ዕቤት ኪገብሩ ኽንሕግዞም ስለ እንደሊ: ትዕግስትን ፍቕርን ነርእዮም ኢና።—ሮሜ 14:1፣ 15:1
13 ኣብ ጉባኤና ኣዕሩኽና ተጠንቂቕና ኽንመርጽ ዜድልየሉ ዅነታት ሓሓሊፉ ይፍጠር እዩ። ገሊኦም ውልቀ-ሰባት ዜተሓታትት ኣካይዳ ይህልዎም ይኸውን። ገሊኦም ኣዘውቲሮም የማርሩ ወይ የዕዘምዝሙ ይዀኑ። ኣብ ቀዳማይ ዘመን ድ.ክ. ዝነበራ ጉባኤታት ተመሳሳሊ ጸገማት ኣጋጢምወን ነይሩ። መብዛሕትኦም ኣባላተን እሙናት እኳ እንተ ነበሩ: ገሊኦም ውልቀ-ሰባት ግን ቅኑዕ ኣካይዳ ኣይነበሮምን። ገሊኦም ኣብ ጉባኤ ቈረንቶስ ዝነበሩ ሰባት ንክርስትያናዊ ትምህርትታት ብዘይምድጋፎም: ሃዋርያ ጳውሎስ ነታ ጉባኤ: “ኣይትታለሉ: ሕማቕ ዕርክነት ንጽቡቕ ልማድ የጥፍኦ እዩ” ኢሉ ኣጠንቀቓ። (1 ቈረንቶስ 15:12, 33) ጳውሎስ ንጢሞቴዎስ ካብ መንጎ ክርስትያን ብጾት እውን: ንኽብረት ዘይኰኑ ገሊኦም ሰባት ኪህልዉ ኸም ዚኽእሉ ኣጠንቀቖ። ርእሱ ኻብዚኣቶም ኬጽሪ: ናይ ቀረባ ኣዕሩኹ ድማ ከይገብሮም ነገሮ።—2 ጢሞቴዎስ 2:20-22
14. ነቲ ጳውሎስ ዝሃቦ መጠንቀቕታ መሰረት ዝዀኖ ስርዓት ብኸመይ ክንዓየሉ ንኽእል፧
14 ነቲ ጳውሎስ ዝሃቦ መጠንቀቕታ መሰረት ዝዀኖ ስርዓት ብኸመይ ክንዓየሉ ንኽእል፧ ኣብ ውሽጢ ዀነ ኣብ ወጻኢ ጉባኤ ዚርከብ ሕማቕ ጽልዋ ኼሕድር ምስ ዚኽእል ዝዀነ ይኹን ሰብ ብዘይምትዕርራኽ ኢና ኽንዓየሉ እንኽእል። (2 ተሰሎንቄ 3:6, 7, 14) መንፈሳውነትና ኽንሕሉ ኣሎና። ከም ሰፍነግ ኣረኣእያታትን መገድታትን ናይ ቀረባ ኣዕሩኽና ኸም እንመጺ ኣይትረስዕ። ከምቲ ሰፍነግ ኣብ ውሽጢ ኣቸቶ ኣሊኽና ኽነስና ማይ ኪመጺ ዘይንጽበዮ: ምስቶም ኣሉታዊ ጽልዋ ዚገብሩልና ተዓራሪኽና ኽነስና ኸኣ ኣወንታዊ ጽልዋ ኼሕድሩልና ኽንጽበ ኣይንኽእልን ኢና።—1 ቈረንቶስ 5:6
ኣብ መንጎ ንየሆዋ ዜምልኹ ብጾት ጥዑያት ኣዕሩኽ ክትረክብ ትኽእል ኢኻ
15. ኣብ ጉባኤ መንፈሳዊ ኣተሓሳስባ ዘለዎም ኣዕሩኽ ንምርካብ እንታይ ክትገብር ትኽእል፧
15 እቲ ዜሐጕስ: ኣብ መንጎ ንየሆዋ ዜምልኹ ብጾትና ጥዑያት ኣዕሩኽ ናይ ምርካብ ኣጋጣሚ ኣዝዩ ሰፊሕ እዩ። (መዝሙር 133:1) ኣብ ጉባኤ መንፈሳዊ ኣተሓሳስባ ዘለዎም ኣዕሩኽ ብኸመይ ክትረክብ ትኽእል፧ ባህርያት ኣምላኽ ከተማዕብልን ብመገድታቱ ኽትመላለስን ከለኻ: ካልኦት ከም ናትካ ዓይነት ኣተሓሳስባ ዘለዎም ሰባት ናባኻ ኸም ዚሰሓቡ ኣየጠራጥርን እዩ። ንስኻ እውን ብተመሳሳሊ ሓደስቲ ኣዕሩኽ ንምጥራይ ገለ ግብራዊ ስጕምትታት ክትወስድ ትኽእል ኢኻ። (ነታ ኣብ ገጽ 30 እትርከብ “ ብኸመይ ጥዑያት ኣዕሩኽ ከም ዘጥረና” ዘርእስታ ሳጹን ርአ።) ነቲ ኸተንጸባርቖ እትደሊ ባህርያት ዜርእዩ ሰባት ሕረ። ዓሌቶም: ዜግነቶም: ወይ ባህሎም ብዘየገድስ ምስ ኣመንቲ ብጾትካ ንምትዕርራኽ: ኣብ መጽሓፍ ቅዱስ ዚርከብ ‘ልብኻ ኸተግፍሕ’ እተዋህበካ ምኽሪ ስዓብ። (2 ቈረንቶስ 6:13፣ 1 ጴጥሮስ 2:17) ምስቶም ኣብ ክሊ ዕድመኻ ዚርከቡ ጥራይ ኣይትተዓራረኽ። ዮናታን ካብ ዳዊት ኣመና ይዓቢ ምንባሩ ኣይትረስዕ። ብዙሓት ዓበይቲ ሰባት ተመክሮን ጥበብን ስለ ዘለዎም: ንዕርክነት ኬበልጽጉ ይኽእሉ እዮም።
ጸገማት ኪፍጠር ከሎ
16, 17. ሓደ ንየሆዋ ዜምልኽ ብጻይና ብገለ ነገር እንተ ጐዲኡና: ካብ ጉባኤ ኽንርሕቕ ዘይብልና ስለምንታይ ኢና፧
16 ኣብ ጉባኤ እተፈላለየ ባህርያትን ኣተዓባብያን ዘለዎም ሰባት ስለ ዚርከቡ: ሓሓሊፉ ጸገማት ይፍጠር እዩ። ሓደ ኣማኒ ዝዀነ ብጻይ ንስምዒትካ ዚጐድእ ነገር ይዛረብ ወይ ይገብር ይኸውን። (ምሳሌ 12:18) ሓድሓደ ግዜ ገሊኡ ጸገማት ብሰንኪ ናይ ባህርይ ፍልልያት: ዘይምርድዳኣት: ወይ ብሰንኪ ናይ ኣረኣእያ ፍልልያት ይጋደድ እዩ። በዚ ኸምዚ ዝኣመሰለ ጸገማት ተዓንቂፍና ኻብ ጉባኤ ኽንርሕቕ ግቡእ ድዩ፧ ንየሆዋን ነቶም ንሱ ዜፍቅሮምን ናይ ሓቂ ፍቕሪ እንተ ኣልያትና: ከምኡ ኣይንገብርን ኢና።
17 የሆዋ ፈጣሪናን ሓብሓቢ ህይወትናን ስለ ዝዀነ: ፍቕርናን ምሉእ ተወፋይነትናን ይግብኦ እዩ። (ራእይ 4:11) ነታ ኺጥቀመላ ዚፈቱ ጉባኤ እውን ብተኣማንነት ክንድግፋ ይግባእ። (እብራውያን 13:17) ስለዚ: ሓደ ንየሆዋ ዜምልኽ ብጻይና ብገለ ነገር እንተ ጐዲኡና ወይ እንተ ኣጕህዩና: ተቓውሞና ንምግላጽ ኢልና ኻብ ጉባኤ ኽንርሕቕ የብልናን። ስለምንታይ ኢና እሞ ኸምኡ ንገብር፧ እቲ ዘጕሃየና የሆዋ ኣይኰነን። ንየሆዋ ዘላትና ፍቕሪ ንእኡን ንህዝቡን ዝባንና ኽንመልሰሎም ከቶ ኣይትፈቕደልናን እያ!—መዝሙር 119:165
18. (ሀ) ኣብ ጉባኤ ሰላም ምእንቲ ኺሰፍን እንታይ ክንገብር ንኽእል፧ (ለ) በደል ንምሕዳግ እኹል መሰረት ኣብ ዚህልወሉ እዋን ይቕረ ምባል እንታይ በረኸት የምጽእ፧
18 ነቶም ንየሆዋ ዜምልኹ ብጾትና ዘላትና ፍቕሪ ኣብ ጉባኤ ሰላም ንኽንገብር ትድርኸና። የሆዋ ኻብቶም ዜፍቅርዎ ፍጽምና ኣይጽበን እዩ: ንሕና እውን ክንጽበ የብልናን። ኵላትና ዘይፍጹማትን እንጋገን ምዃንና ስለ እንዝክር: ፍቕሪ ንንኣሽቱ ጕድለታት ዕሽሽ ንኽንብል ተኽእለና። (ምሳሌ 17:9፣ 1 ጴጥሮስ 4:8) ፍቕሪ ‘ይቕረ ንኽንበሃሃል’ ትሕግዘና። (1 ጴጥሮስ 4:8) ነዚ ምኽሪ እዚ ኣብ ግብሪ ምውዓል ወትሩ ቐሊል ኣይኰነን። ኣሉታዊ ስምዒታት ንኺቈጻጸረና እንተ ፈቒድና ግን: ኵራና ነቲ በዳሊ ይቐጽዖ ይኸውን ካብ ዚብል ስምዒት ተላዒልና ብቐሊሉ ቒም ክንሕዝ ንኽእል ኢና። ከም ሓቂ ግን ቂም ምሓዝ ንርእስና እዩ ዚጐድኣና። በደል ንምሕዳግ እኹል መሰረት ኣብ ዚህልወሉ እዋን ይቕረ ምባል: ብዙሕ በረኸት የምጽእ። (ሉቃስ 17:3, 4) ኣእምሮናን ልብናን ሰላም ይረክብ: ሰላም እታ ጉባኤ ኣይዝረግን: ልዕሊ ዅሉ ኸኣ ምስ የሆዋ ዘሎና ርክብ ኣይበላሾን።—ማቴዎስ 6:14, 15፣ ሮሜ 14:19
ምስ ሓደ ሰብ ዝነበረና ሕብረት ክንበትኽ ዜድልየሉ እዋን
19. ምስ ሓደ ሰብ ዝነበረና ሕብረት ክንበትከሉ ዜድሊ እንታይ ኵነታት ኪፍጠር ይኽእል፧
19 ሓድሓደ ግዜ ምስ ሓደ ኣባል ጉባኤ ዝነበረ ሰብ ሕብረትና ኽንበትኽ ንሕተት ኢና። ሓደ ውልቀ-ሰብ ሕጊ ኣምላኽ ጥሒሱ ብዘይምንሳሑ ምስ ዚውገድ ወይ ናይ ሓሶት ሰረተ-እምነት ብምምሃር ወይ ካብታ ጉባኤ ርእሱ ብምግላል ንእምነት ምስ ዚነጽግ: ከምዚ ዝኣመሰለ ዅነታት ኪፍጠር ይኽእል እዩ። ቃል ኣምላኽ ምስ ከምዚኣቶም ዝኣመሰሉ ሰባት “ከይትጽምበሩ” ኢሉ ብንጹር ይነግረና። * (1 ቈረንቶስ 5:11-13፣ 2 ዮሃንስ 9-11) ካብ ሓደ ዓርክኻ ወይ ዘመድካ ዝነበረ ሰብ ምርሓቕ ብሓቂ ኣጸጋሚ ኪኸውን ይኽእል እዩ። ጽኑዕ መትከል ብምሓዝ: ንየሆዋን ነቲ ጽድቃዊ ሕግታቱን እሙናት ምዃንና ነርኢ ዲና፧ የሆዋ ንተኣማንነትን ተኣዛዝነትን ኣኽቢሩ ኸም ዚርእዮ ኣይትረስዕ።
20, 21. (ሀ) ስርዓት ውገዳ ፍቕራዊ ዝዀነ ስለምንታይ እዩ፧ (ለ) ኣዕሩኽና ተጠንቂቕና ኽንመርጽ ኣድላዪ ዝዀነ ስለምንታይ እዩ፧
20 ስርዓት ውገዳ: የሆዋ ዘዳለዎ ፍቕራዊ መሰናድዎ እዩ። ከመይ ኢሉ፧ ንሓደ ዘይተነስሐ ሓጥእ ምውጋድ: ነቲ ቕዱስ ስም የሆዋን ንስርዓታቱን ንየሆዋ ንባዕሉን ፍቕሪ ዜርኢ እዩ። (1 ጴጥሮስ 1:15, 16) ውገዳ ንጉባኤ የጽርያ። እሙናት ኣባላት ካብቶም ብፍታው ሓጢኣት ዝፈጸሙ ዜሕድርዎ ሕማቕ ጽልዋ ይስተሩ: እታ ጉባኤ ኻብዛ እክይቲ ስርዓት እተሓለወት ምዃና ፈሊጦም ድማ ኣምልኾኦም ይቕጽሉ። (1 ቈረንቶስ 5:7፣ እብራውያን 12:15, 16) እዚ ተሪር ተግሳጽ እዚ: ነቲ ኣባሲ እውን ፍቕሪ እዩ ዜርእዮ። ኣረኣእያኡ ንኼዐርን ናብ የሆዋ ንኺምለስ ዚሕግዞ ስጕምትታት ንኺወስድን ዜድልዮ ነገር ኪኸውን ይኽእል እዩ።—እብራውያን 12:11
21 ናይ ቀረባ ኣዕሩኽና ሓያል ጽልዋ ኸየሕደሩልና ኸነምልጥ ኣይንኽእልን ኢና። እምበኣር: ኣዕሩኽና ብጥበብ ክንመርጽ ኣሎና። ምስቶም ኣዕሩኽ የሆዋ ምስ እንተዓራረኽ ከምኡውን ነቶም ኣምላኽ ዜፍቅሮም ምስ እነፍቅር: በቶም ብሉጻት ኣዕሩኽ ክንክበብ ኢና። ካባታቶም እንረኽቦ ነገር ነቲ ንየሆዋ ንምሕጓስ ዘሎና ቘራጽነት ክንፍጽም ኬኽእለና እዩ።
^ ሕ.ጽ. 4 የሆዋ ንኣብርሃም: ወዱ ኺስውኣሉ ብምሕታቱ: ነቲ ንሱ ንባዕሉ ንሓደ ወዱ ብምሃብ ዚኸፍሎ መስዋእቲ ሓበረ። (ዮሃንስ 3:16) ኣብቲ ንኣብርሃም ዚምልከት ጕዳይ: የሆዋ ጣልቃ ብምእታው ከም መተካእታ ይስሃቅ ዚኸውን ድዑል ኣዳለወ።—ዘፍጥረት 22:1, 2, 9-13
^ ሕ.ጽ. 9 ዳዊት ንጐልያድ ኪቐትሎ ኸሎ: ንእሽቶ መንእሰይ ወይ “ቈልዓ” እዩ ነይሩ: ዮናታን ኣብ ዝሞተሉ ግዜ ኸኣ ወዲ 30 ዓመት ኣቢሉ ነበረ። (1 ሳሙኤል 17:33፣ 31:2፣ 2 ሳሙኤል 5:4) ዮናታን ኪመውት ከሎ ወዲ 60 ዓመት ኣቢሉ ስለ ዝነበረ: ካብ ዳዊት ብ30 ዓመት ኣቢሉ ይዓቢ ነበረ።
^ ሕ.ጽ. 10 ኣብ 1 ሳሙኤል 23:17 ተገሊጹ ኸም ዘሎ: ዮናታን ንዳዊት ንምጽንናዕ ሓሙሽተ ነጥብታት ተዛረበ:- (1) ጻዕሪ ሳኦል ከም ዚፈሽል ንዳዊት ኣረጋገጸሉ። (2) ንዳዊት ከይፈርህ ኣተባብዖ። (3) ከምቲ ኣምላኽ እተመባጽዖ: ንግስነት ከም ዚቕበል ንዳዊት ኣዘኻኸሮ። (4) ንዳዊት ዘለዎ ተኣማንነት ኣረጋገጸ። (5) ነቲ ንዳዊት ዘለዎ ተኣማንነት ሳኦል እኳ ኸይተረፈ ኸም ዚፈልጦ ነገሮ።
ብዝያዳ ፍለጥ
ህዝቢ የሆዋ ‘ኻብ ዓመጻ ይርሕቑ’
እታ ‘ኻብ ዓመጻ ምርሓቕ’ እትብል ሓረግ፡ ምስቲ ብግዜ ሙሴ ዘጋጠመ ፍጻመታት እትተሓሓዝ ብኸመይ እያ፧ ንሕናኸ ኻብቲ ፍጻመታት እንታይ ክንመሃር ንኽእል፧
ነቲ ኣብዘን ዳሕሮት መዓልትታት እትምስርቶ ዕርክነት ተጠንቀቐሉ
ኣዕሩኽ ዚብሃሉ፡ እቶም ምሳታቶም ኴንካ ግዜ እተሕልፍ ሰባት ጥራይ ኣይኰኑን።

robotstxt: allowed

filter: keep


text:
ኢንዳስትሪያላዊ ሰላም ዓንዲ ሑቐ ፍርያት ኢንዳስትሪ እዩ። ኣብ ሓደ ትካል ኢንዳስትርያላዊ ሰላም እንድሕር ዘየለ ቅልጡፍን ፅፉፍን ስራሕ ኣይህሉን፤ ብኡ መንፅር ዘዕግብ ፍርያት ኣይርከብን። በዚ ጉዳይ ፋብሪካ ቆርበት ሸባ ውቕሮ ዘለዎ ብርኪ ሪእኻ፣ እኹል ምስክር ገይርካ ምውሳድ ይከኣል። ፋብሪካ ቆርበት ሸባ ውቕሮ ብ1985 ዓ/ም 90 ሰራሕተኛታት ሒዙ ብቖርበት ጤለበጊዕ ስራሕ ዝጀመረ ኮይኑ መበገሲ ካፒታሉ ድማ 94 ሚልዮን ብር ምንባሩ ዝረኸብናዮም ሓበሬታታት የረጋግፁ።
ሰራሕተኛታት ፋብሪካ ቆርበት ሸባ
ፋብሪካ ቆርበት ሸባ ካብ ዓመት ናብ ዓመት ለውጢ እናምፀአ ዝርከብ እንትኸውን ብፍላይ 2001 ዓ.ም ብ200 ሚልዮን ዶላር ዝግመት ምስፍሕፋሕ ተገይርሉ። በዚ ድማ ናብ ዝሓሸ ብርኪ መፍረያይነት ተሰጋጊሩ። ኣብዚ ሕዚ እዋን 5,500 ቆርበት ጠለበጊዕ፣ 600 ቆርበት ከፍቲ፣ 1000 ፅምዲ ቆርበት ጫማን 1000 ፅምዲ ውፅኢት ቆርበትን ጨርቅን ዝኾነ ጫማ (ጅርባ) ብመዓልቲ የፍሪ ኣሎ። እቲ ፋብሪካ ን950 ወገናት ቀዋሚ ዕድል ስራሕ ዝፈጠረ እንትኸውን ካብዚኣቶም እተን 42 ምኢታዊ ደቂ ኣንስትዮ እየን። ብማእኸላይ 100 ሰራሕተኛታት ድማ በብ መዓልቱ ብግዝያዊነት ይሰርሑ።
ኢንዳስትሪያላዊ ሰላም ፋብሪካ ቆርበት ሸባ ሎምን ትማልን
እቲ ፋብሪካ ካብ ፈለማ ኣትሒዙ ሰነድ ሓበራዊ ስምምዕነትን ማሕበር ሰራሕተኛታትን እንተነበሮ እውን ኢንዳስትሪያላዊ ሰላሙ ግና ዓብዪ ጉድለት ነይሩዎ። ብምኽንያት እዚ እውን ክሳብ 2007 ዓ/ም ሰራሕተኛታትን ኣመራርሓን ተሳንዮም ኣብ ምኻድ ፀገም ነይሩዎም። ኣብ ሞንጎኦም ጭቕጭቕን ዘይምርድዳእን ይፍጠር ነይሩ። እቲ ጭቕጭቕ ድማ ኣብ ውሽጢ ክፍታሕ እናተገብኦ ካብቲ ፋብሪካ ወፅዩ ናብ ምምሕዳር ወረዳ ብመልክዕ ጥርዓን ይውሕዝ ምንባሩ ገለገለ ወሃብቲ ርኢቶ የረጋግፁ። ነዚ ክገልፁልና ዝኽእሉ ሓበሬታታት ምቕራብ ይከኣል እዩ። ኣብ ፋብሪካ ቆርበት ሸባ ተቖፂሮም ዝሰርሑ ሰራሕተኛታት ብምኽንያት ኣብ ውሽጦም ዝፍጠሩ ዝነበሩ ዘይምርድዳኣት ናብ ጥርዓን ይኸዱን የማሩሩን ከምዝነበሩ ንማንም ግልፂ እዩ። ብምኽንያት እዚ ብዕለት 19/03/2007 ዓ/ም 150 ዝኾኑ ሰራሕተኛታት እቲ ትካል ኣብ ወረዳ ክልተ ኣውላዕሎ ካብ ዝርከብ ቤት ፅሕፈት ጉዳይ ሰራሕተኛን ማሕበራውን ብምኻድ በደሎም ዘስምዕሉ እዋን ነይሩ። ሽዑ ጥራሕ እንተይኮነስ ኣብ ዝተፈላለዩ ኣጋጣምታት እናኸዱ ዝጠርዑን በደሎም ዘስምዑን እውን ነይሮም።
ኣብ ቤት ፅሕፈት ጉዳይ ሰራሕተኛን ማሕበራውን እቲ ወረዳ ክኢላ ምርኻብ ስራሕን ሰራሕተኛን ምርግጋፅ ኢንዳስትሪያላዊ ሰላምን ዝኾነ መንእሰይ መሓሪ ኣርኣያ ከም ዝብሎ፣ እቲ ምኽንያት ምትህልላኽ ዝወለዶ እዩ። ብምኽንያት እዚ ድማ ሰራሕተኛታት ናብ ጥርዓን ክመላለሱ እንትብሉ ዝሰርሕሉ ግዜ ይጎድኡ ነይሮም፤ ኣብ ውሽጢ እቲ ፋብሪካ እውን ጥርዓንን ክርክርን ስለ ዝበዝሕ፣ “ግዘ ስራሕ ብዝግባእ ኣብ ጥቕሚ ይውዕል ነይሩ” ክበሃል ኣይከኣልን። ቤት ፅሕፈት ጉዳይ ሰራሕተኛን ማሕበራውን እቲ ወረዳ ከረዳድእ ኢሉ ዝገበሮ ፃዕሪ እውን ውፅኢት ኣየምፅአን። እቲ ምኽንያት ብኣመራርሓ እቲ ትካል ነቲ ቤት ፅሕፈት ከም ሓጋዚ ገይርካ ዘይምርኣይ ነይሩ። ሰራሕተኛታት እውን መዓልቲ ከመይ ይሓልፍ እምበር ንመትረፋይነት እቲ ፋብሪካ ዝጭነቑ ኣይነበሩን። ብምኽንያት ተረዳዲእኻ ዘይምስራሕ ድማ ኣብቲ ትካል ኢንዳስትሪያላዊ ሰላም ክዝረግ ብምኽኣሉ እቲ ፋብሪካ ኣብ ክሳራ ክጥሕል ክኢሉ።
ስለ ዝኾነ፣ ቤት ፅሕፈት ጉዳይ ሰራሕተኛን ማሕበራውን እቲ ወረዳ ምስ ቢሮ ጉዳይ ሰራሕተኛን ማሕበራውን ክልል ትግራይ ብምዃን ኣብ ቀፅሪ እቲ ፋብሪካ ብ25 ነሓሰ 2007 ዓ/ም ገምጋም ተኻይዱ። ብመሰረት እዚ እቶም ሰራሕተኛታት ቅሬተኦምን ጥርዓኖምን ከቕርቡ ተገይሩ። ካብቶም ብሰራሕተኛታት ዝቐረቡ ሕቶታት “ምጥቕቓዕ ኣሎ፣ ሓበራዊ ስምምዕነት ኣይትግበርን፣ ዋሕዲ መሃያ ኣሎ” ወዘተ ዝብሉ ነጥብታት ይጥቀሱ።
ኣብቲ መድረኽ ብወገን ኣካላት ኣመራርሓን ሰራሕተኛታትን ልውውጥ ሓሳብ ምስተኻየደ፣ ኣዋጅ መስርሕን ሰራሕተኛን 377/96 መሰረት ብምግባር ጎደለኦም ተሓቢሩሎም። ክልቲኦም ወገናት ዝነበሮም ጎደሎታት እውን ኣልዒሎም። ንምስፋን ኢንዳስትሪያላዊ ሰላም በብፅሒቶም ከም ዝዋፅኡ እውን ተሰማዕሚዖም። ኣብቲ መድረኽ ብመሰረት ሰነድ ሓበራዊ ስምምዕነት ዝተርኣዩ ጎደሎታት ተዘርዚሮም ተፈልዮም። እቲ ፋብሪካ ብሓደ ወገን ጥራሕ ዘይኮነስ ክልቲኦም ወገናት ሓላፍነቶም እንተዘይተዋፂኦም ውፅኢታዊ ክኸውን ከም ዘይኽእል ውፅኢታዊ እንተዘይኮይኑ ድማ ሰራሕተኛታት ይኹኑ ኣካላት ኣመራርሓ ተጠቀምቲ ከም ዘይኾኑ ኣብ ምርድዳእ ተበፂሑ።
ድሕሪ ምርድዳእ ዝተረኸበ ውፅኢት
ድሕሪ እቲ ምርድዳእ ዝተገበረሉ መድረኽ ካብ ሰራሕተኛታት ዝውሕዝ ዝነበረ ጥርዓን ኣዐርዩ ቀኒሱ። ኣዋጅ መስርሕን ሰራሕተኛን እውን ብዝሓሸ መልክዑ ክትግበር ጀሚሩ። እቲ ትካል እውን ምስ ቤት ፅሕፈት ጉዳይ ሰራሕተኛን ማሕበራውን ወረዳ ክልተ ኣውላዕሎ ዝነበሮ ዝላሕለሐ ርክብ ኣመሓይሹ። ኣመራርሓ እቲ ፋብሪካ ንሰራሕተኛታት ብፅቡቕ መንፈስ ዝቐርቡን ቅልጡፍ ምላሽ ዝህቡን ኮይኖም። ዋላ እቶም ሰራሕተኛታት እንተጥፍኡ ብቕፅዓት ዘይኮኑስ ብምኽርን ህንፀትን ናብ ትኽክለኛ ስራሕ ክመልስዎም ጀሚሮም። እቶም ሰራሕተኛታት ብወገኖም ዋላ ፀገም እንተጋጠሞም ኣብ ክሊ ስራሕ ዘጋጠመ ከም ዝኾነ ብምእማን ተረዳዲኦም ዝፈትሕሉ ዴሞክራስያዊ ኣረኣእያ ኣማዕቢሎም። ነዞም እወንታውያን ርክባት ስዒቡ ድማ እቲ ፋብሪካ ካብ ክሳራ ወፂኡ፤ ናብ ትርፊ ተሰጋጊሩ።
ዋና ኣካየዲ ስራሕ ፋብሪካ ቆርበት ሸባ ኣይተ ዮውሃንስ ካሳሁን ከም ዘረድኦ ድሕሪ ምፍጣር መድረኽ ሓበራዊ ምርድዳእ፣ ኣብ ጠቕላላ ሰራሕተኛን ኣመራርሓን ሰላማዊ መንፈስ ስራሕ እዩ ተፈጢሩ። እቶም ሰራሕተኛታት እውን መሃያ ክውስኹን ጥቕማ ጥቕሚ ብዝሓሸ ክረኽቡን ዝኽእሉ እቲ ትካል መፍረያይ ክኸውን እንተኽኢሉ እዩ። ከምዚ ዝበለ ምትሕልላይን መንፈስ ዋንነትን ዝዓሰሎ ከይዲ ስራሕ ክፍጠር ብምኽኣሉ ድማ እቲ ፋብሪካ ኣብ 2008 ዓ/ም ዝተፃረየ ትርፊ ኣርባዕተ ሚልዮን ብር ዝረኸበ እንትኸውን ዳርጋ ኩሉ እቲ ትርፊ ንሰራሕተኛታቱ መተባብዒ እዩ ኣውዒልዎ። ንኹሎም ሰራሕተኛታት ከክልተ እርከን ዝሃቦም እንትኸውን ብስርሖም ብሉፃት ንዝኾኑ ሰራሕተኛታት እውን ኣተባቢዑ እዩ። ካብዚ ብተወሳኺ ንመጀመርታ ግዜ ድሕሪ መድረኽ ሓበራዊ ምርድዳእ ነሓሰ 2007 ዓ/ም ክልተ ግዘ መሃያ ብላዕሊ ክህብ ክኢሉ እዩ። “እቲ ዝተረኸበ ትርፊ ኣብ ወሰኽ መሃያን መተባብዒ (ቦነስ)ዘውዓልናዮ ምኽንያት፣ እቶም ሰራሕተኛታት ‘ንሕና ንጥቀም እቲ ፋብሪካ መትረፋይ እንተኾይኑ እዩ’ ዝብል ብዝግባእ ንክርደኦም እዩ። ብተግባር እውን እንተሰሪሖምን እቲ ትካል እንተዓብዩን ተጠቀምቲ ከም ዝኾኑ ኣረጋጊፆም እዮም” ይብሉ ኣይተ ዮውሃንስ።
ሕዚ ኣብ ሰራሕተኛታት ፋብሪካ ቆርበት ሸባ ዘሎ ስምዒት ፅቡቕ እዩ። እቲ ትካል ናቶም ከምዝኾነ ይኣምኑ፤ ብዙሕ እንተሰሪሖም ብዙሕ ከም ዝጥቀሙ እውን ይርድኡ። ዘጋጥምዎም ፀገማት ድማ ምስ በብርኩ ዘለዉ ኣካላት ኣመራርሓ ብቐረባ ተረዳዲኦም ይፈትሕዎም። ኣቦ ወንበር ማሕበር ሰራሕተኛታት እቲ ፋብሪካ መንእሰይ የማነ ኣርኣያ ነቲ ሕዚ ዘሎ ኩነታት ርክብ ኣመራርሓን ሰራሕተኛታትን እንትገልፅ “ብመሰረት ሰነድ ሓበራዊ ስምምዕነት ኢና እንምራሕ። እቲ ማሕበር ድማ ሰራሕተኛታት ዘጋጥምዎም ፀገማት ንክፍትሑ ዘኽእል ዓቕሚ ኣለዎ። ሎሚ ከም ቅድሚ ሕዚ ሰራሕተኛታት ናብ ምምሕዳር ወረዳን ካሊእን ኣይኸዱን። ኩሎም ፀገማት ኣብ ውሽጢ ኢና ተረዳዲእና እንፈትሖም” ብምባል ይገልፅ።
እቶም ቅድሚ ክልተ ዓመታት ኣብ ሞንጎ ኣመራርሓን ሰራሕተኛታትን ዝነበሩ ዘይምርድዳኣት እውን ምትህልላኽ ዝወለዶም እምበር ኣዐርዮም ዘየረዳድኡ ፀገማት ስለ ዝተፈጠሩ ከም ዘይነበሩ የረድእ። ኣብዚ እዋን እውን ተመሳሰልቲ ፀገማት ኣብ ክሊ ስራሕ የጋጥሙ እዮም። ግን ድማ እቲ ኣመራርሓ “ቅልጡፍ ፍታሕ ክህብ ኣለኒ” ኢሉ ስለ ዝኣመነ እቲ ሰራሕተኛ እውን “ተረዳዲአ ክሰርሕ ኣለኒ” ዝብል መንፈስ ስለ ዘሕደረ ንቕልጡፍን ፅፉፍን ስራሕ ተገዲስካ ምንቅስቓስ ከም ዘሎ ኣረጋጊፅና።
እቲ ሕዚ ዘሎ መንፈስ ምርድዳእ ሰራሕተኛታት ይኹን ኣመራርሓ ብመሰረት ሰነድ ሓበራዊ ስምምዕነት ስለ ዝኸዱ ዝተፈጠረ እዩ። መሃያ፣ ጥቕማጥቕምን ተሓታትነት ስራሕን ሓዊስካ ኩሎም መሰላትን ግቡኣትን ኣብቲ ሰነድ ዝሰፈሩ እዮም። ፋብሪካ ቆርበት ሸባ ውቕሮ ንማሕበር ሰራሕተኛታት ዓብዪ ድጋፍ ይገብር። ካብቶም ዝገብሮም ድጋፋት ተረፈ ምህርቲ እቲ ፋብሪካ 50 ምኢታዊ ነቲ ማሕበር ይህብ እዩ። ካብኡ ሓሊፉ እቲ ማሕበር ንኣባላቱ ዝኸውን ጣፍ ካብ ርሑቕ እንትሽምት እውን እቲ ትካል ናይ መጓዓዝያ ወፃኢ ይሽፍን። ካብዚ ሓሊፉ ነቲ ማሕበር ስሩዕ ቤት ፅሕፈት ምስ ምሉእ ናውቲ ኣማሊኡ ሂብዎ እዩ። ብዘይካ እዚ ንማሕበረሰብ እቲ ፋብሪካ ባኒ ዘቕርብ ማሕበር ሰራሕተኛታት እቲ ፋብሪካ እንትኸውን ማሽን “ፈርኖ” ዘላቶ ገዛን ኤሌክትሪክን ብነፃ ሂብዎ እዩ።
ማሕበር ሰራሕተኛታት ፋብሪካ ቆርበት ሸባ ኣካል ምምሕዳር እቲ ፋብሪካ ምዃኑ ድማ ካሊእ ረብሓ እዩ። ሰራሕተኛታት እንትቑፀሩ፣ ሓላፍነት እንትቕይሩ፣ ዕቤት እንትወሃቦም ከምኡ አውን ኣብ ውሳነታት “ድስፒሊን” እቲ ማሕበር ብቐዋምነት ይሳተፍ። ብመሰረት እዚ ክልተ ኣመራርሓ እቲ ማሕበር ኣባላት ማናጅመንት እቲ ፋብሪካ ኮይኖም ይሳተፉን ውሳነ የዕርፉን። እዚ ድማ ዝግበሩ ውሳነታት ዳሕራይ ሕቶ ዘልዕሉ ንኸይኾኑ ዝሕግዝን ሰራሕተኛታት ኣብቲ ፋብሪካ ስምዒት ናተይነት ክሓድሮም ዝገብርን እዩ።
ስለዝኾነ፣ ካብ ፋብሪካ ቆርበት ሸባ እንታይ ተማሂርና? እዩ እቲ ቁምነገር ዝኸውን። ሓደ ኢንዲስትሪ መትረፋይ ንክኸውን ኢንዲስትሪያላዊ ሰላም ክዓስሎ ኣለዎ። ኢንዲስትሪያላዊ ሰላም ንኽዓስል ድማ መስርሕን ሰራሕተኛን ክስማዕምዑ ግድን ይኸውን። እቲ ስምምዕ ውፅኢታውን ቀፃልነት ዘለዎን ዝኸውን ግና ብቓል ዘይኮነስ ኩሎም ዝምርሕሉ ሕገ ደምቢ ኮይኑ ዘገልግል ሰነድ ሓበራዊ ስምምዕነት እንተድኣ ሃልዩ እዩ። መስርሕን ሰራሕተኛታትን ተደራዲሮም ሚዛኑ ዝሓለወን ንረብሓ ክልቲኦም ወገናት ዝጣበቕን ሰነድ ሓበራዊ ስምምዕነት ንኽህሉ ድማ ንቐደም ማሕበር ሰራሕተኛታት ምጥያሽ ግድን ይብል። እዞም ክያዶታት ጥራሕ እውን እኹላት ኣይኮነኑን። መስራሕቲ/ኣመራርሓ/ን ሰራሕተኛታትን ብመሰረት እቲ ሰነድ ሓበራዊ ስምምዕነት ንምኽያድ ቅሩባት ክኾኑ ይግባእ። ፋብሪካ ቆርበት ሸባ ኣብዚ ሕዚ እዋን ብመንፅር እዚ ፅቡቕ ከም ዝሰጎመ ኢና ሪእና። ንቕድሚት እውን ነዚ ኣጠናኺሩ ብምቕፃል ዝበለፀ ውፅኢት ከመዝግብ ትፅቢት ይግበረሉ። ኣብ መላእ ትግራይ ዘለዉ ካልኦት ፋብሪካታት እውን እዚ ተመክሮ መሰረት ገይሮም ውሽጦም ክፍትሹን ድኽመት እንተድኣ ሃልዩዎም ከመዓራርዩን ይግባእ።


text:
ህይወት እሱራት በብሓደ ይቕየር ኣሎ
ናይ የሆዋ መሰኻኽር ኣብ ስጳኛ ንዚርከባ 68 ቤት ማእሰርቲ ምብጻሕ ይገብሩለን እዮም፣ ኣስታት 600 እሱራት ከኣ መጽሓፍ ቅዱስ የጽንዑ ኣለዉ።
ሚገል ሓደ ኻብዞም ከምዚ ዝኣመሰለ ምብጻሕ ዚገብሩ ናይ የሆዋ መሰኻኽር እዩ፣ ናይ የሆዋ ምስክር ቅድሚ ምዃኑ ድማ ን12 ዓመት ተኣሲሩ ነበረ። ኣብዚ ግዜ እዚ፡ ሰሙናዊ ናብ ቤት ማእሰርቲ ይበጽሕ ኣሎ። ስለምንታይ፧ ካልኦት እውን ከምቲ ንሱ ዝገበሮ ኣብ ህይወቶም ለውጢ ምእንቲ ኺገብሩ ኺሕግዞም ኢሉ እዩ።
ሚገል ኣብዘን ዝሓለፋ ሸሞንተ ዓመት ንብዙሓት እሱራት መጽሓፍ ቅዱስ ኬጽንዑ ሓጊዝዎም እዩ። ከምዚ ኸኣ ይብል፦ “ኣብታ ቐደም ተኣሲረላ ዝነበርኩ ቤት ማእሰርቲ ንዘለዉ እሱራት ክሕግዞም ከለኹ ጽቡቕ እዩ ዚስምዓኒ። ካብ ናይ ገበን ዓለም ንምውጻእ ዘለዎም ድሌት ክርኢ ኸለኹ ኸኣ ብሓቂ የሐጕሰኒ እዩ።”
ሚገል ወዲ ኣርባዕተ ዓመት ከሎ፡ ኣቦኡ ብሓደ ዝሰኸረ መራሕ ማኪና ተገጭዩ እዩ ሞይቱ። እታ መበለት ዝዀነት ኣዲኡ ድማ ንስድራ ቤቶም ንምንባይ ነዊሕ ሰዓታት ክትሰርሕ ነበራ።
ሚገልን እቲ ምዕባዩ ሓዉን ካብ ቤት ትምህርቲ ኼብኵሩ፡ ካብ ኣባይትን ማካይንን ድማ ኪሰርቁ ጀመሩ። ሚገል ወዲ 12 ዓመት ኣብ ዝዀነሉ እዋን፡ ኣብ ንኣሽቱ ገበናት ይሳተፍ ነበረ። ወዲ 15 ዓመት ምስ ኰነ ኸኣ ነጋዳይ ሓሽሽ ብምዃን ብዙሕ ገንዘብ ይረክብ ነበረ። እንተዀነ ግና፡ በቲ ኣዝዩ ኽቡር ዝዋጋኡ ሄሮይንን ኮከይንን ውሉፍ ስለ ዝነበረ፡ ንዕኡ ዚኸውን ገንዘብ ንምርካብ ዝያዳ ኺሰርቕ እዩ ዚግደድ ነይሩ። ካብ ወዲ 16 ዓመት ኣትሒዙ ድማ፡ ብቐጻሊ ኣብ ቤት ማእሰርቲ ይእሰርን ይፍታሕን ነበረ፣ ጸኒሑ ኸኣ ልማደኛ ገበነኛ ዀነ። ሚገል፡ “እንተስ ኣብ ቤት ማእሰርቲ እንተስ ልዕሊ ዓቐን ሓሽሽ ብምውሳድ ከም ዝመውት እኣምን ነይረ እየ” ይብል። ቀጺሉ ኸኣ፡ “ልክዕ ከምቲ ብዓለባ ሳሬት እተታሕዘ ሃመማ ዝዀንኩ ዀይኑ እዩ ተሰሚዑኒ ነይሩ” በለ።
ብ1994 ግና ሚገል ኣብ ቤት ማእሰርቲ ኸሎ፡ ሓደ ኻብ ኣዕሩኹ ንሓደ ናይ የሆዋ ምስክር ናብ ሚገል ደብዳበ ኺጽሕፍ ሓተቶ። ሚገል ካብታ ደብዳበ፡ ዕላማ ኣምላኽ ንምድሪ ናብ ገነት ምልዋጥ ምዃኑ ተረድአ። እቲ ጸሓፊ፡ ሚገል እዚ ተስፋ እዚ ኺፍጸም ከሎ ምእንቲ ኺርኢ፡ ኣብ ህይወቱ ለውጢ ኺገብር ኣተባብዖ። ሚገል፡ “ቃላቱ ልበይ ተንኪፉኒ እዩ፣ ኣብታ መዓልቲ እቲኣ ድማ ኵሉ ነገራት ተቐየረ። መጽሓፍ ቅዱስ ምጽናዕ ቀሊል ከም ዘይከውን እፈልጥ እኳ እንተ ነበርኩ፡ ከጽንዕ ወሰንኩ” በለ።
ሚገል ከምዚ እተሰምዖ፡ ወልፊ ሓሽሽን ትምባኾን ስለ ዝነበሮ እዩ። ነዚ ብቐሊሉ ኺረኽቦ ይኽእል ነይሩ እዩ። መተኣስርቱ እውን መዓልታዊ እዩ ሓሽሽ ዚህቦ ነይሩ። ወልፍታቱ ንምስናፍ ሓይሊ ኺረክብ ብቐጻሊ ይጽሊ ነበረ። ኣብ መወዳእታኡ ኸኣ ተዓወተ።
ድሕሪ ሰለስተ ወርሒ፡ ሚገል ብዛዕባ እምነቱ ንኻልኦት እሱራት ኬካፍሎም ጀመረ። ኣብታ ቐጺላ ዝነበረት ዓመት፡ ካብ ማእሰርቲ ተፈትሐ፣ ናይ የሆዋ ምስክር ኰይኑ ድማ ተጠምቀ። ኪምርዖ መዲቡ እኳ እንተ ነበረ፡ ሓደ ጸገም ኣጋጠመ። ንመርዓ ወርሒ ኺተርፎ ኸሎ፡ ቤት ፍርዲ ብሰንኪ ተወንዚፉ ዝነበረ ሓያሎ ጕዳያት፡ ሚገል ንተወሳኺ ዓሰርተ ዓመት ኪእሰር በየነ። እንተዀነ ግና፡ ሳላ እቲ ዘርኣዮ ጽቡቕ ጠባይ ድሕሪ ሰለስተ ዓመትን መንፈቕን ተፈትሐ። ኣብ መወዳእታኡ ድማ እቲ መርዓ ተፈጸመ። ካብኡ ንነጀው፡ ሚገል ገበን ናብ ምፍጻም ጠሪሱ ኣይተመልሰን።
ብዝያዳ ፍለጥ
ኣምላኽ ንምድሪ ዘለዎ ዕላማ እንታይ እዩ፧
መጽሓፍ ቅዱስ፡ ኣምላኽ ንምድሪ ዝፈጠራ ስለምንታይ ምዃኑ፡ መከራ መዓስ ከም ዜብቅዕ፡ ከምኡውን ኣብ ዚመጽእ ምድሪ እንታይ ከም እትኸውንን ነቶም ኣብኣ ዚነብሩ ሰባት እንታይ ከም ዜጋጥሞምን ይገልጽ እዩ።


text:
1ኣነ ናይ እማን ጕንዲ ወይኒ እየ፤ ተኻሊኡ ኸዓ ኣቦይ እዩ። 2ነቲ ኣባይ ዘሎ ፍረ ዘይፈሪ ጨንፈር ኲሉ የወግዶ፤ ነቲ ፍረ ዝፈሪ ጨንፈር ግና ብዙኅ ምእንቲ ኽፈሪ የጽርዮ። 3ንስኻትኩም ሳላ እቲ ዝነገርኩኹም ቃል ድሮ ንጹሃት ኢኹም። 4ኣባይ ንበሩ፤ ኣነውን ኣባኻትኩም ክነብር እየ፤ ጨንፈር ኣብቲ ጕንዲ ወይኑ እንተዘይነይሩ ካብ ባዕሉ ኽፈሪ ኸም ዘይኽእል ንስኻትኩምውን ኣባይ እንተዘይኔርኩም ክትፈርዩ ኣይትኽእሉን። 5እቲ ጕንዲ ወይኒ ኣነ እየ፤ ንስኻትኩም ድማ ጨናፍር ኢኹም፤ እቲ ኣባይ ዝነብር ኣነውን ኣብኡ ዝነብር ንሱ እዩ ብዙኅ ፍረ ዝፈሪ፤ ብዘይ በኣይ ሓንቲ እኳ ኽትገብሩ ኣይትኽእሉን ኢኹም እሞ። 6ኣባይ ዘይነብር ኲሉ ኸም ጨንፈር ንወፃኢ ተደርብዩ ይነቅጽ፤ ኣኪቦም ድማ ናብ ሓዊ ይድርብይዎ እሞ ይነድድ። 7ኣባይ ትነብሩ እንተዄንኩም ቃለይውን ኣባኻትኩም ዝነብር እንተድኣ ኾይኑ እትደልይዎ ዂሉ ለምኑ እሞ ክኾነልኩም እዩ። 8ብዙኅ እንተ ፈረኹም ኣቦይ በዙይ ክኸብር እዩ፤ ንስኻትኩምውን ደቀ መዛሙርተይ ምዃንኩም ክትፍለጡ ኢኹም። 9 ከምቲ ኣብ ዘፍቀረኒ ኣነውን ኣፍቂረኩም ኣለኹ፤ ብፍቕረይ ንበሩ። 10ከምቲ ኣነ ትእዛዛት ኣቦይ ሓልየ ኣብ ፍቕሩውን ዝነብር ዘለኹ ከምኡ ኸዓ ንስኻትኩም ትእዛዛተይ እንተሓሊኹም ኣብ ፍቕረይ ጸኒዕኹም ክትነብሩ ኢኹም። 11ሓጐሰይ ኣባኻትኩም ምእንቲ ኽነብር ሓጐስኩምውን ምሉእ ምእንቲ ክኸውንስ እዙይ ነገርኩኹም። 12ከምቲ ኣነ ዘፍቀርኩኹም ንስኻትኩምውን ንስንሳትኩም ክትፋቐሩ ትእዛዘይ እዙይ እዩ። 13ሰብ ቤዛ ኣዕርኽቱ ገይሩ ንሕይወቱ ኣኅሊፉ እንካብ ምሃብ ዝበልጽ ፍቕሪ የብሉን። 14ንስኻትኩምውን ዝኣዘዝኩኹም ኲሉ እንተ ፈጺምኩም ኣዕርኽተይ ኢኹም። 15ባርያ ጐይትኡ ዝገብሮ ኣይፈልጥን እዩሞ ደጊም ፈተውተይ እምበር ባሮተይ ኣይብለኩምን፤ ኣነ ግና እቲ ኻብ ኣቦይ ዝሰማዕኽዎ ዂሉ ንኣኻትኩም ስለ ዘፍለጥኩኹም ፈተውተይ ኢኹም እብለኩም ኣለኹ። 16ኣነ እየ ዝኃረኩኹም እምበር ንስኻትኩም ኣይኃረኹምንን፤ ኬድኩም ፍረ ምእንቲ ኽትፈርዩ ፍረኹምውን ምእንቲ ነባሪ ክኸውን ሾምኩኹም፤ ስለዙይውን እቲ ንኣብ ብስመይ ዝለመንኩምዎ ዂሉ ኽህበኩም እዩ። 17ንስንሳትኩም ክትፋቐሩ እዙይ እእዝዘኩም ኣለኹ። 18ዓለም እንተ ጸልአኩም ኣቐዲሙ ንኣይ ከም ዝጸልአኒ ፍለጡ። 19ንስኻትኩም ካብ ዓለም እንተትኾኑስ ዓለም ናቱ ዝኾነ ይፈቱ እዩሞ ምፈተወኩም ነይሩ፤ ኣነ ካብ ዓለም ኃረይኩኹም እምበር ካብ ዓለም ኣይኮንኩምን፤ ስለዙይ ከዓ እዩ ዓለም ዝጸልአኩም ዘሎ። 20ኣገልጋሊ ኻብ ጐይትኡ ኣይዓብን እዩ› ኢለ ዝነገርኩኹም ቃል ዘክሩ፤ ንኣይ እንተሳጕጎምኒ ንኣኻትኩምውን ከሳጕጕኹም እዮም፤ ቃለይ እንተሓልዮም ቃልኩምውን ክሕልዉ እዮም። 21እንተኾነ ነቲ ዝለኣኸኒ ስለ ዘይፈልጥዎ ምእንቲ ስመይ እዝ ዂሉ ኣብ ልዕሌኹም ክፍጽምዎ እዮም። 22ኣነ መጺአ እንተ ዘይነግሮምስ ኃጢኣት ኣይምኾኖምን ነይሩ፤ ሕዚ ግና ንኃጢኣቶም ምኽንያት የብሎምን። 23እቲ ንኣይ ዝጸልእ ነቦይውን ይጸልእ። 24ኣብ ማእኸሎም ካልእ ሰብ ዘይገበሮ ግብሪ እንተ ዘይገብር ነይረ ኃጢኣት ኣይምኾኖምን ነይሩ፤ ሕዚ ግና ርእዮም እንተለዉ ንኣይን ነቦይን ጸልኡና። 25እዙይ ግና እቲ ኣብ ሕጎም ብዘይ ምኽንያት ጸልኡኒ› ዝብል ተጽሒፉ ዘሎ ቓል ምእንቲ ኽፍጸም እዩ ዝኾነ። 26እቲ ኣነ ካብ ኣብ ዝሰደልኩም መጸናንዒ ካብ ኣብ ዝወፅእ መንፈስ ሓቂ ምስ መጸ ግና ንሱ ኽምስክረለይ እዩ። 27ንስኻትኩምውን ካብ መጀመርታ ምሳይ ነይርኩም ኢኹም እሞ መሰኻኽረይ ኢኹም።
Copyright
Learn More


text:
ገበር | ድሕሪ ሞት ህይወት ኣሎ ድዩ፧
ተስፋ ምውታት—ርግጸኛ ኽትከውን እትኽእል ብኸመይ ኢኻ፧
ምዉታት እንደገና ብህይወት ከም ዚነብሩ ጌርካ ምሕሳብሲ ዕሽነት ድዩ፧ ሃዋርያ ጳውሎስ ከምኡ ገይሩ ይሓስቦ ኣይነበረን። ንሱ ብመንፈስ ቅዱስ ተደሪኹ፡ “ኣብዛ ህይወት እዚኣ ጥራይ ብክርስቶስ ተስፋ እንተ ገበርና፡ ካብ ኵሉ ሰብ እነደንግጽ ምዀንና ኔርና። ሕጂ ግና፡ ክርስቶስ በዅሪ እቶም ዝዓረፉ ዀይኑ፡ ካብ ምዉታት ተንሲኡ ኣሎ” ብምባል ጸሓፈ። (1 ቈረንቶስ 15:19, 20) ጳውሎስ ንትንሳኤ ርጉጽ ገይሩ እዩ ዚርእዮ ነይሩ። ትንሳኤ የሱስ ከኣ መተኣማመኒ ዀይንዎ ነበረ። * (ግብሪ ሃዋርያት 17:31) የሱስ እቲ ናይ መጀመርታ ናብ ዘለኣለማዊ ህይወት ዝተንስአ ብምዃኑ ድማ እዩ፡ ጳውሎስ “በዅሪ” ኢሉ ዝጸውዖ። የሱስ ናይ መጀመርታ እንተ ደኣ ነይሩ፡ ካልኦት ከም ዚህልዉ ፍሉጥ እዩ።
ንተስፋ ትንሳኤ ርግጸኛ ኽትኰነሉ እትኽእል ካልእ ምኽንያት እስከ ርአ። የሆዋ፡ ኣምላኽ ሓቂ እዩ። “ኪሕሱ ዘይክእል ኣምላኽ” ድማ እዩ። (ቲቶስ 1:2) የሆዋ ፈጺሙ ሓስዩ ኣይፈልጥን፡ ንመጻኢ እውን ኣይኪሕሱን እዩ። ተስፋ ትንሳኤ ሂቡን ንሰባት ኬተንስእ ከም ዚኽእል ኣርእዩን ኬብቅዕሲ፡ ብድሕሪዚ ንመብጽዓታቱ ኸይፈጸሞ ይተርፍዶ፧ እዚ ፈጺሙ ዘይመስል እዩ!
የሆዋ፡ ኣብ መጻኢ ትንሳኤ ኺህሉ ዝመደበ ስለምንታይ እዩ፧ ብፍቕሪ ተደሪኹ እዩ። እዮብ፡ “ሰብ ድሕሪ ሞይቱ መሊሱዶ ህያው ኪኸውን እዩ፧” ብምባል ሓተተ። ቀጺሉ ኸኣ፡ “ንስኻ ምጸዋዕካኒ፡ ኣነውን ምመለስኩልካ ነይረ፡ ነቲ ተግባር ኢድካ ምናፈቕካዮ ኔርካ” በለ። (እዮብ 14:14, 15) እዮብ፡ እቲ ፈቃር ሰማያዊ ኣቦኡ ንኼተንስኦ ሃረር ከም ዚብል ይተኣማመን ነበረ። እሞኸ፡ ኣምላኽ ተለዊጡ ድዩ፧ የሆዋ “ኣነ እግዚኣብሄር ኣይልወጥን እየ” በለ። (ሚልክያስ 3:6) ኣምላኽ፡ እቶም ዝሞቱ ተንሲኦም፡ ጥዑያትን ሕጉሳትን ኰይኖም ኪርእዮም ገና ይናፍቕ እዩ። እዚ ልክዕ ከምቲ ውሉዱ ብሞት ዝሰኣነ ፈቃር ወላዲ ዚምነዮ እዩ። እቲ ፍልልይ፡ ኣምላኽ ዝደለዮ ንኺገብር ዜኽእሎ ሓይሊ ዘለዎ ብምዃኑ እዩ።—መዝሙር 135:6።
ሞት ከቢድ ሽግር እዩ፡ ኣምላኽ ግና ፍጹም መፍትሒ ኣለዎ
የሆዋ ብወዱ ኣቢሉ ነቶም ብሰንኪ ሞት ዜፍቅርዎም ሰባት ዝሓዘኑ፡ ደረት ዘይብሉ ሓጐስ ኬምጽኣሎም እዩ። የሱስከ ብዛዕባ ትንሳኤ ኸመይ እዩ ዚስምዖ፧ ንኣልኣዛር ቅድሚ ምትንሳኡ፡ ነቲ ኣሓት ኣልኣዛርን ፈተውቱን ዝነበሮም ከቢድ ጓሂ ምስ ረኣየ፡ ንሱ እውን “ነብዐ።” (ዮሃንስ 11:35) ኣብ ካልእ ኣጋጣሚ ድማ እንኮ ወዳ ብሞት ዝሰኣነት ኣብ ናይን እትነብር ዝነበረት መበለት ኣጓነፈቶ። ንሱ “ምስ ረኣያ፡ ደንገጸላ፡ ‘ኣይትብከዪ’ እውን በላ።” ብኡብኡ ኸኣ ንወዳ ኣተንስኦ። (ሉቃስ 7:13) ስለዚ እምበኣር፡ የሱስ ብሓዘንን ብሞትን ኣዝዩ ይጕሂ እዩ። ኣብ ብዘላ ዓለም ንሓዘን ናብ ደስታ ምስ ለወጦ፡ ክሳዕ ክንደይ ኰን እዩ ኺሕጐስ!
ሓዘን ኣጋጢሙካዶ ይፈልጥ፧ ሞት መፍትሒ ዘይብሉ ሽግር ኰይኑ ይስምዓካ ይኸውን። እንተዀነ ግና መፍትሒ ኣለዎ፣ እዚ ኸኣ እቲ የሆዋ ብወዱ ኣቢሉ ዚፍጽሞ ትንሳኤ እዩ። ኣምላኽ ነዚ መፍትሒ እዚ ኽትርእዮ ይደልየካ እዩ። ነቶም እተፍቅሮም ሰባት ሓንጐፋይ ኢልካ ምእንቲ ኽትቅበሎም፡ ኣብኡ ኽትህሉ እዩ ዚደልየካ። ነቲ ንዘለኣለማዊ መጻኢ ሓቢርካ መደብ እተውጽኣሉን ፈጺምካ ዘይትፈላለየሉን ግዜ እሞ ብኣእምሮኻ ስኣሎ!
እቲ ኣቐዲሙ እተጠቕሰ ላዮነል፡ “ድሕሪ ግዜ፡ ብዛዕባ ትንሳኤ ተመሃርኩ። ኣብ መጀመርታ፡ ነዚ ንኽኣምኖ ኸቢዱኒ ነበረ፣ ነቲ ብዛዕባ እዚ ዝነገረኒ ሰብ እውን ኣይኣመንክዎን። ኣብ መጽሓፍ ቅዱስ ምስ መርመርኩ ግና ሓቂ ዀይኑ ረኸብክዎ! ንኣባሓጎይ እንደገና ኽርእዮ ኣዝየ እየ ዝህንጠ” በለ።
ብዛዕባ እዚ ዝያዳ ኽትፈልጥ ትደሊዶ፧ ናይ የሆዋ መሰኻኽር ብዛዕባ እቲ ኣብ መጻኢ ዚፍጸም ትንሳኤ ምሉእ ምትእምማን ዘለዎም ስለምንታይ ምዃኑ ተሓጒሶም ካብ መጽሓፍ ቅዱስካ ኼርእዩኻ ይኽእሉ እዮም። *
^ ሕ.ጽ. 3 የሱስ ከም ዝተንስአ መረጋገጺ እንተ ደሊኻ፡ ኣብታ ብናይ የሆዋ መሰኻኽር እተሓትመት ዘ ባይብል—ጎድስ ዎርድ ኦር ማንስ፧ ዘርእስታ መጽሓፍ፡ ገጽ 78-86 ርአ።
^ ሕ.ጽ. 9 በጃኻ ኣብታ ብናይ የሆዋ መሰኻኽር እተሓትመት፡ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ምዕራፍ 7 ርአ።
ብዝያዳ ፍለጥ
መጻምድትኻ ምስ ዚመውት
መጻምድትኻ ምስ ዚመውት ዚስምዓካ ሓዘን፡ መሪርን ንነዊሕ እዋን ዚጸንሕን እዩ። እቲ ኣብ ቃል ኣምላኽ ዚርከብ ተስፋ ትንሳኤ፡ ብኸመይ ምንጪ ምጽንናዕ ኪኸውን ከም ዚኽእል ርአ።
እቶም እተፍቅሮም ምዉታት ዘለዎም ናይ ሓቂ ተስፋ
እተፍቅሮ ሰብ ሞይቱካዶ ይፈልጥ፧ እንደገና ኽትርእዮ ትኽእል ዲኻ፧ መጽሓፍ ቅዱስ ብዛዕባ ትንሳኤ እንታይ ከም ዚምህር ፍለጥ።